Узундаги мантиксиз «снос»лар: газнада маблаг булмай туриб, юздан ортик объект бузилган – КУН УЗ\nГлавная / Жамият / Узундаги мантиксиз «снос»лар: газнада маблаг булмай туриб, юздан ортик объект бузилган\n24.10.2020\tЖамият Comments Off on Узундаги мантиксиз «снос»лар: газнада маблаг булмай туриб, юздан ортик объект бузилган 15 Показы\nСобик хокимдан «мерос» колган муаммони амалдаги хокимият хал этишга шошилмаяпти. Улар «снос»дан жабр курган мулкдорларнинг жами сони ва уларни кандай килиб рози килиш мумкинлиги хакида аник маълумотга хам эга эмас.\nKun.uz ходимлари Сурхондарё вилояти Узун туманидан тушган мурожаатни урганиш максадида ушбу туманда булди.\nМаълум булишича, 2018 йил 5 февралда туманнинг собик хокими А.Норматов карори билан туман марказидаги Узбекистон, Бахористон ва Эркинлик кучалари бош режага асосан кайта реконструкцияга тушади. Натижада, куча ёкасидаги турар ва нотурар бинолар бузилади.\nКарорнинг 4-бандида: «Туман хокимининг биринчи уринбосари (У.Алимов), туман молия булими бошлиги (Б.Баратов) билан биргаликда туман марказий кучаларининг бузиладиган турар ва нотурар биноларини бахолатиш, туланадиган товон пулларининг микдорини аник хисоб-китобини юритиш хамда ушбу товон пулини тулаш масалаларини амалдаги конун талаблари асосида хал этиш юклатилсин», дейилган.\nАммо туман марказидаги Узбекистон кучасида дукони булган бир гурух тадбиркорлар бузилган мулкининг товонини ололмай келяпти.\nМасалан, Остонакул Турдиевнинг дукони хам Узбекистон кучасида булган. Айтишича, икки угли ва набиралари ушбу дуконда савдо килиб келган. Хозирги вактда бу оила ишини хам, мулкини хам йукотган.\nТадбиркор дукони бузилгач, бошка худудда ижара тулаб, кисман фаолият курсатиб келяпти. Отахон бир неча марта суд ва хокимиятга мурожаат килгани, аммо талаби кондирилмаётгани хакида гапирди.\nОстонакул отанинг угли Абдуфаттох Турдиев мазкур дуконда жияни билан савдо килиб келганини айтди. Мулки бузилгач, жияни вактинча ишлаш учун хорижга чикиб кетган.\n«22 яшар жиянимнинг Россиядан улиги келди. У мени ёнимда ишлаётганди. Унинг улимига мулкимни бузганлар ва тадбиркорлигимга тускинлик килганларни айбдор, деб биламан. Президент тадбиркор давлатнинг таянчи, имконият яратиб беринглар, деётган бир пайтда, нега бизнинг рахбарлар бунга амал килмаяпти?» – дея чорасиз колишганини билдирмокда Абдуфаттох Турдиев.\nБошка бир мурожаатчи Абдужаббор Хайдаров мулки бузилгунча ота касби – пойабзал таъмирлаш ва ишлаб чикариш билан шугулланганини маълум килди. Отахон пойабзал ишлаб чикариш ва таъмирлаш цехида ундан ортик одамни иш билан таъминлаб келган. Шунингдек, савдо дукони хам булган.\n«Мулкимиз бузилишига аввалига каршилик курсатдик. Туман хокими, прокурор, ИИБ ва соликнинг бошлиги (туртала сектор рахбарлари) келиб, уртага олишди. Уша вактда «хуп» дейишга тугри келди. Куркдим. Очиги, Афгонистонга бориб хизмат килганман, куркмаганман. Лекин шу ерда куркдим, «олиб бориб тикиб куяман» деса, куркаркансан-да…» – дейди А.Хайдаров.\nШу билан хозирга кадар отахонга бир сум хам компенсация тулаб берилмаган.\n«Менга таклиф килинаётган ер тупканинг тубида. Хокимнинг айтишича, ун йилларда у жойлар хам гавжум булармиш. Унгача биз нима киламиз? Оиламизни кандай бокамиз?» – демокда Абдужаббор бобо.\nТулкин Турдиев хам дукони бузилгач, даромадини йукотганини айтмокда. Айтишича, у бир неча марта халк кабулхонасига, Сенатга хам хат ёзган, аммо натижа булмаган. У эски жойи кайтариб берилиши ёки вактинча енгил конструкциялардан фойдаланган холда дукон куриб, фаолиятини давом эттириш истагини билдирмокда.\n«Даромадсиз колдик, фарзандларим контрактда укияпти… Имкон беришсин, ишчи кучи яратайлик, камбагалликни йукотайлик. Бунакада ривожланиш булмайди Узунда», – дейди у.\nТурдиев хокимлик унга компенсация урнида таклиф килаётган ер туман марказидан анча четда ва у ерда мутлако савдо фаолиятини давом эттириш имкони йуклигини билдирмокда.\nМурожаатни урганар эканмиз, ушбу бузилишдан азият чеккан бошка фукаролар хам йигилиб кела бошлади.\nМаълум булишича, Шарофиддин Ёкубов, Журакул Рабиев, Шердил Холмирзаев, Акбаржон Муминов, Исмат Ражабов, Абдураим Назаров ва яна куплаб фукароларнинг хам Узбекистон кучасидаги мулки бузилган.\nКимдир савдо, кимдир ишлаб чикариш билан шугулланган. Уларга утган икки йил давомида на товон тулаб берилган ва на фаолиятини давом эттириши учун шароит яратилган.\nВазиятга изох олиш максадида дастлаб туман молия булими бошлиги Б.Баратов билан сухбатлашдик.\nУ киши уша вактда кучадаги объектлар туманнинг бош режасига асосан бузилгани ва бюджетда компенсацияни тулаб беришнинг имкони булмагани хакида гапирди. (Хокимлик бузишдан аввал уз газнасига бир караб олмагани галати).\n«Фукароларга компенсация тулаб беришнинг имконияти булмагани сабабли, хокимият ва мулк эгалари уртасида битим имзоланди. Шунга асосан дукон эгаларига ер бериш тугрисида тухтамга келинди», – деди молия булими бошлиги.\nСавол тугилади: хокимнинг уша галати карорида биноларни бахолатиш, туланадиган товон пуллари микдорининг аник хисоб-китобини юритиш биринчи уринбосар ва молия булими бошлигига юклатилган. Билишимизча, уша карор кучини йукотгани йук. Нахотки, аввал карор кабул килиниб, мулк бузилгач, аллакандай битим пайдо булса?!\nБу мулкдорнинг хукукини поймол килиш, объекти бузилиб, чорасиз колгач, битимга кундириш эмасми?\nХуллас, молия булими мулкдорларнинг бирортаси вактида мулкини бахолатмаганини айтмокда. Содда килиб айтганда, уша битим сабабли молия булими бошлиги бу савдони уз зиммасидан сокит килди.\nТуман хокимининг айни вактдаги биринчи уринбосари Малик Чоршанбиев бузилиш даврида булмаганини айтмокда. Жорий йилдан фаолият бошлабди. У хам масаладан тулик хабардор эмаслигини ва мулкдорларнинг мулки эвазига ер беришга келишилганини билдирди.\n«Ишга тайинланганимдан сунг ёнимга келиб, компенсация пулини талаб килган 11 нафар фукаронинг жами 455 589 942 сум маблаги тулаб берилишига бош булдим. Агар сизларга (Kun.uz сайтига) мурожаат килган мулкдорлар ичида хам кимдир ер эмас, компенсация пулини талаб килса, албатта, тулаб берамиз», – деди М.Чоршанбиев.\nУз навбатида, туман хокимининг биринчи уринбосари ушбу вокеаларга бевосита гувох булган ва айни вактгача ишлаб келаётган рахбарлардан бири – туман архитектура ва курилиш булими бошлиги Абдулхамид Элмуродовдан изох олишимизни таклиф килди.\nМурожаатчилар таклифидан келиб чикиб, архитекторга савол бердик. Яъни тадбиркорлар мулки бузилган худудда талаб асосида бино куриб, фаолиятини давом эттириши мумкинми?\nА.Элмуродов бизни туманнинг бош режаси билан таништирар экан, мурожаатчиларнинг икки йил аввал бузилган мулки худудида келгусида хам хеч кандай объектлар курилмаслиги, бирор тадбиркорга берилмаслиги ва кукаламзорлаштириб куйилишини маълум килди. Демак, энди тадбиркорлар узлари истаган такдирда хам эски жойларида фаолиятларини давом эттира олмайдилар.\nАрхитектор хам туман хокимининг 2018 йил 5 февралдаги кароридан ташкари битимга эришилгани, бузилишдан жабр курганларга ер беришга келишилганини айтди.\nХокимлик берган маълумотга кура, туман хокимининг икки ярим йил аввалги уша карори кабул килингач, юздан ортик турар ва нотурар жой бузилган. Туманнинг барча масъуллари кайта-кайта тилга олган уша келишув битими хоким карори кабул килиниб, бинолар бузилгандан бир ярим йил утиб, 2019 йилнинг октябрь-ноябрь ойларида тузилган.\nБизга такдим этилган хужжатга кура, 122 нафар фукаро билан келишув битимига эришилган ва уларга ер бериш кузда тутилган. Юкорида айтганимиздек, 11 нафар фукарога товон пули туланган.\nШуниси аникки, бизга мурожаат килган тадбиркорлар хокимлик таклиф килаётган худуддан ер олишга рози эмас. Хоким уринбосари узи айтганидек, уларнинг зарарини коплаб берар хам. Аммо саволлар бисёр.\nНега туман хокимининг бузиш тугрисидаги карори кабул килинади, мулки бузилади, битим эса кейин пайдо булиб колади?\nМулк икки йил аввал шахарсозлик талабига жавоб бермагани ва бош режага асосан кайта реконструкция килиниши важи билан бузилган, дейлик. Нега шунча вакт утиб хам Узбекистон кучаси кенгаймади, бузилган объектлар урни тартибга келтирилмади?\nГазнада маблаг булмаган экан, унда нега фукароларнинг мулки бузилди?\nУтган вакт давомида канча фукаро даромадидан колди, сарсон булди, зарар курди. Бу хакда ким уйлайди? Качон амалга ошиши номаълум булган бош режани деб фукаролар йиллар давомида сарсон килинишида мантик борми?\nЭнг аянчлиси, карийб уч йил аввал бузилган биноларнинг уша вактдаги бахоси хозирга келиб, инфляциянинг таъсири сабаб уз кадрини каррасига йукотган десак адашмаган буламиз.\nХулоса килиш мумкинки, туманнинг собик рахбарлари юзлаб объектларни бузган, товонини уйламаган ва амалидан кетгач, муаммони узларидан кейингиларга колдирган. Бугунги рахбарлар эса хозирча бузилишдан норози булган мулкдорларнинг жами сони ва уларни кандай килиб рози килиш мумкинлиги хакида аник маълумотга хам эга эмас.\nУмид киламиз, Узунда аркони узун ташлаб куйилган муаммога тез орада ечим топилади. Kun.uz эса бу мавзуга яна кайтади.\nПред. Марказий банк раиси Узбекистон «куп олтин сотиб юборгани» хакидаги гапларга муносабат билдирди\nСледующая Шерзод Шерматов интернетда суратлари таркалган ачинарли ахволдаги синфхоналар буйича муносабат билдирди


Ўзбекистон ва Корея ўртасидаги ҳамкорлик натижалари — Review.uz\nБугунги кунда Корея Республикаси Ўзбекистон Республикаси учун муҳим давлатлардан бири ҳисобланади. Давлатларимиз ўртасидаги дипломатик алоқалар 1992 йил январь ойида ўрнатилган. 2006 йилдан буён давлатларимиз ўртасида ҳамкорлик Стратегик шериклик даражасига кўтарилган.\nЖанубий Корея Ўзбекистон ташқи савдосида юқори улушга эга бўлган 5 давлатдан биридир. Ушбу мақола давлатларимиз ўртасидаги алоқаларни ўрнатилиш тарихи, ривожланиш тенденциялари, сиёсий, савдо-иқтисодий ва маданий – гуманитар йўналишларда ҳамкорлик масалалари кенг ёритилган.\nАйниқса, сўнгги тўрт йил давомида амалга оширилган Олий даражадаги учрашувлар якунлари, янги йўналишлардаги ҳамкорлик натижалари ҳамда халқаро ташкилотлар доирасидаги алоқаларга алоҳида урғу берилади.\nЎзбекистон Республикаси мустақилликка эришганидан сўнг жаҳон ҳамжамиятининг тенг ҳуқуқли аъзосига айланди. Ташқи сиёсий йўналишда мустақил Ўзбекистон тез суръатларда ривожланаётган дунёнинг барча давлатлари билан, шу билан бирга Корея Республикаси билан ҳам яқиндан ҳамкорлик қилишга урғу бермоқда.\nКорея Республикаси Ўзбекистоннинг мустақиллигини биринчилардан бўлиб, яъни 1991 йилнинг охирларида тан олган, дипломатик алоқалар 1992 йил 29 январда ўрнатилган. Ўтган 29 йиллик давр мобайнида ҳар икки томон давлат раҳбарлари ўртасида олий даражадаги 17 та учрашув ўтказилган. Ушбу учрашувларнинг ҳар бирида томонлар сиёсий, савдо-иқтисодий, маданий-гуманитар алоқаларни ривожлантириш юзасидан муҳим аҳамиятга эга бўлган келишувларга эришганлар.\nЎзбекистон ва Корея Республикаси ўзаро муносабатларни янада мустаҳкамлаш мақсадида 2006 йилда мамлакатларимиз ўртасида Стратегик шериклик тўғрисидаги Қўшма декларация имзоланди.\n2014 йилда эса Стратегик шерикликни янада ривожлантириш ва чуқурлаштириш тўғрисидаги қўшма декларация имзоланди. Ушбу ҳужжат республикалар ўртасидаги сиёсий, савдо-иқтисодий ҳамда маданий-гуманитар соҳаларда муносабатларни сифат жиҳатидан янги босқичга кўтариш имконини яратди.\nИкки мамлакатнинг сиёсий муносабатлари ҳақида сўз кетганда, аввало, давлат раҳбарлари ўртасидаги самимий дўстликни таъкидлаш керак. Бу дўстлик Жанубий Корея Президенти Ли Мён Бак Сеул мэри бўлган йиллари бошланган. 2008 йилда Ли Мён Бак президент сайловида ғалаба қозониб, давлат раҳбари лавозимини эгаллагач, инаугурация маросимига олий фахрий меҳмон сифатида Ўзбекистон раҳбарини таклиф этди. 2009 йилнинг май ойида Ўзбекистон ва Жанубий Корея раҳбарлари Тошкентда учрашдилар. Давлат раҳабарларининг ҳар бир учрашуви икки давлат ўртасидаги алоқаларни янада мустаҳкамлаб борди.\nСўнгги тўрт йил давомида эса Ўзбекистон-Жанубий Корея муносабатлари икки давлат раҳбарлари ўртасидаги бой ва сермазмун сиёсий мулоқотга асосланган ҳолда сифат жиҳатидан янги босқичга кўтарилди.\n2017 ва 2019 йилларда амалга оширилган ўзаро давлат ташрифлари натижасида имзоланган ҳукуматлараро битимлар ва тижорат шартномаларининг умумий миқдори 22 миллиард долларни ташкил этди. 2019 йилда мамлакатларимиз ўртасидаги муносабатлар “алоҳида стратегик шериклик” даражасига кўтарилди.\nЎзбекистон Республикаси Президенти Шавкат Мирзиёев Корея Республикаси Президенти Мун Чже Иннинг таклифига биноан 2020 йил 30 октябрь куни Сеул шаҳрида видеоанжуман шаклида бўлиб ўтган Шимолий иқтисодий ҳамкорлик иккинчи халқаро форумида ўз нутқи билан иштирок этди.\nДавлатимиз раҳбари нутқида жаҳондаги мушкул вазият ва глобал инқироз шароитида айнан шундай кўп томонлама мулоқот янги хатар ва таҳдидларга самарали қарши туриш учун имконият яратиб, мамлакатларимиз барқарорлиги, фаровонлиги ва изчил тараққиётини таъминлашга хизмат қилишини алоҳида таъкидлади.\nШу муносабат билан Шавкат Мирзиёев халқаро сиёсатнинг энг муҳим жиҳатлари ва минтақавий ҳамкорлик истиқболларига тўхталиб ўтди.\nДавлатимиз раҳбари Корея Республикасини мамлакатимизга рақамли ва “яшил” технологияларни келтиришда асосий ҳамкорлардан бири деб билишини алоҳида таъкидлади.\n2021 йил 28 январь куни Ўзбекистон Президенти Шавкат Мирзиёев Корея Республикаси Президенти Мун Чжэ Ин билан видеоанжуман шаклида учрашув ўтказди.\nДавлат раҳбарлари икки томонлама муносабатлар борасида алоҳида стратегик шерикликни янада мустаҳкамлаш ва ҳамкорликни ҳар томонлама кенгайтиришни таъкидладилар.\nЖорий йилда жанубий кореялик ҳамкорлар иштирокида амалга оширилаётган лойиҳалар доирасида жами 400 миллион долларгача инвестицияларни ўзлаштирилиши маълум қилинди.\nБундан ташқари, икки давлат ҳамкорлигининг янги йўналиши сифатида юқори технологик соҳалар, шу жумладан энергетика, нефть-газ, кимё ва нефть-кимё, фармацевтика, қайта ишлаш саноати, қишлоқ хўжалиги, инфратузилмани модернизация қилиш, транспорт ва логистика, туризм ва кўплаб бошқа тармоқларда жами қиймати 3,4 миллиард АҚШ доллардан зиёд бўлган 55 та янги лойиҳа амалга оширилади.\nБугунги кунга қадар икки давлат Ташқи ишлар вазирликлари ўртасида 14 раунд сиёсий маслаҳатлашувлар бўлиб ўтди (охиргиси 2020 йил 5 ноябрда видеоанжуман шаклида ўтказилган). 2018 йил 17 – 18 апрел кунлари Корея Республикаси ташқи ишлар вазири Кан Гён Хва Ўзбекистонга расмий ташриф билан келди. 2007 йил ноябр ойидан буён “Корея Республикаси – Марказий Осиё” йиллик ҳамкорлик форуми фаолият кўрсатиб келмоқда. 2020 йил ноябр ойида Ташқи ишлар вазири А. Камилов Форумнинг 13-йиғилишида иштирок этди.\nХалқаро ташкилотлар доирасидаги ҳамкорликда Ўзбекистон Республикаси бугунги кунга қадар Корея Республикасининг барча ташаббусларини қўллаб-қувватлаб келганн. Хусусан, БМТ нинг ирқий камситишни бартараф этиш бўйича Қўмитасига (2018 – 2021 йиллар), ЭКОСОС (2016 й.), инсон ҳуқуқлари Кенгашига (2013 – 2015 й. ва 2016 – 2018 й.), халқаро ҳуқуқ Комиссиясига (2017 – 2021 й.), БМТнинг халқаро савдо ҳуқуқи бўйича комиссиясига (2013-2019 й. ва 2019-2025 й.), халқаро телекоммуникация Иттифоқи Кенгашига (2010 – 2014 й., 2014 – 2018 й. ва 2018 – 2022 й.), халқаро телекоммуникация Иттифоқи Кенгаши телекоммуникация стандартлаштириш бюроси директорлигига (2014 й.), Жаҳон метеорология ташкилоти Ижроия Кенгаши аъзолигига (2011 й., 2015 й., 2019 й.) илгари сурган номзодларини қўллаб қувватлади.\nЎз навбатида расмий Сеул ҳам БМТ Бош ассамблеяси доирасида Ўзбекистоннинг ташаббуси билан 2018 йилда қабул қилинган иккита, яъни “Марказий Осиё минтақасида тинчлик, барқарорлик ва барқарор тараққиётни таъминлаш бўйича минтақавий ва халқаро ҳамкорликни мустаҳкамлаш” ҳамда “Таълим ва диний бағрикенглик” резолюцияни қўллаб-қувватлади ва унга ҳаммуаллифлик қилди Шунингдек, Жанубий Корея 2021 – 2023-йиллар давомида Ўзбекистоннинг БМТ инсон ҳуқуқлари Кенгашига номзодини қўллаб-қувватлади.\nҲамкорликнинг шартномавий – ҳуқуқий асосларига тўхталадиган бўлсак, республикалар ўртасида 181 та ҳужжат имзоланган бўлиб, улардан 4 таси давлатлараро, 53 таси ҳукуматлараро, 75 таси идоралараро ва 49 таси бошқа ҳужжатлар (халқаро шартнома мақомига ега бўлмаган халқаро ҳужжатлар).\nКорея Республикаси Ўбекистоннинг Осиё-тинч океани минтақаси давлатлари савдо ҳамкорлари орасида етакчи ўринларни эгаллайди. Хусусан, 1992 йилда имзоланган савдо битимига мувофиқ мамлакатлар ўртасида энг қулай афзалликлар режими ўрнатилган. Икки давлат ўртасидаги савдо-иқтисодий муносабатлар йилдан йилга ўсиб бориши томонлар ўртасидаги муносабатлар мустаҳкам “пойдевор”га эгалиги билан ажралиб туради.\n2015 – 2020 йилларда икки давлат ўртасидаги савдо айланмаси\nЎзбекистон Республикаси Давлат статистика қўмитасининг маълумотларига кўра 2020 йил якуни бўйича икки давлат ўртасидаги ташқи савдо айланмаси 2 142,3 миллион АҚШ долларни ташкил қилди. Шундан экспорт – 45,5 миллион АҚШ долларни, импорт эса – 1 872,7 миллион АҚШ долларни ташкил қилди.\nЎзбекистоннинг Жанубий Кореяга экспорт қиладиган асосий маҳсулотлари транспорт, қурилиш, туризм хизматлари (33,5%), ёғоч ва ёғоч маҳсулотлари (20,6%), тўқимачилик маҳсулотлари (13,4%), кимёвий маҳсулотлар (10,3%), электр ускуналар ва унинг қисмлари (6,2%), озиқ-овқат маҳсулотлари (4,3%), қурилиш материаллари (4,1%), ёғли уруғлар, мевалар (2,6%) ва бошқалар.\nКореядан келтириладиган импорт маҳсулотларининг асосий қисмини транспорт воситалари ва уларнинг эҳтиёт қисмлари (41,1%), турли хил механик ва электр ускуналар (23,1%), пластмасса ва улардан тайёрланган маҳсулотлар (5,5%), қурилиш материаллари (5,3%), қора металл ва ундан тайёрланган маҳсулотлар (4,1%), оптик ускуналар ва аппаратлар (3,2%), кимёвий маҳсулотлар (2,4%), каучук ва резина маҳсулотлари (2,3%) ва бошқалар.\nТомонлар инвестицион ҳамкорлик бўйича ҳам улкан ютуқларга эришиб келмоқда. Хусусан, 1992-2020 йиллар мобайнида Кореянинг Ўзбекистон иқтисодиётига жалб қилинган тўғридан – тўғри инвестициялари ҳажми 7 миллиард АҚШ доллардан ортиқ. Корея инвестицияси иштирокидаги корхоналар сони эса 875 тани ташкил қилиб, улардан 539 таси – 100% Корея капитали иштирокида шакллантирилган. Ушбу корхоналарнинг фаолияти асосан савдо, енгил саноат, тоғ-кон, кимё, озиқ – овқат саноатларига, машинасозлик ва металга ишлов бериш, уй-жой-коммунал хўжалиги, соғлиқни сақлаш, туризм ва хизматлар соҳаларига ихтисослашган.\nЎзбекистонга инвестиция киритган энг йирик компаниялар “Корея миллий нефть корпорацияси” (KNOC), “Корея газ корпорацияси” (KoGas), “Daewoo International”, “Korean Air”, “Shindong Enercom”, “Haintex” ва “LG” ҳисобланади.\nШу жумладан, “Корея газ корпорацияси” (KoGas) “Ўзбекнефтгаз” АЖ билан ҳамкорликда Ўзбекистон шимоли-ғарбидаги Устюрт ясси тоғлигида қиймати 4 миллиард АҚШ доллар бўлган газ-кимё мажмуасини 2016 йилда қуриб битирди. “Корея миллий нефть корпорацияси” эса Фарғона водийсида янги нефть конларини қидириб топиш лойиҳаларини амалга ошириш устида иш олиб бормоқда.\nИнвестициялар ва ташқи савдо вазирлиги томонидан 74 та Корея компанияларининг ваколатхоналари аккредитациядан ўтган.\nМолия-техникавий кўмак соҳасида Корея Эксимбанки иқтисодий ривожланиш ва ҳамкорлик Фонди (EDCF) тизимидаги ҳамкорлик доирасида:\n- 2014 – 2017 й. – 179,5 миллион АҚШ долларли 4 та лойиҳа;\n- 2018 – 2020 й. – 659,4 миллион АҚШ долларли 7 та лойиҳа;\n- 2021 – 2022 й. – 1,37 миллиард АҚШ долларли 12 та лойиҳа амалга оширилади.\nУндан ташқари, Халқаро Ҳамкорлик бўйича Корея Агентлиги (KOICA) йўналишидаги техник ҳамкорлик Ўзбекистонга беғараз асбоб-ускуналар тақдим этиш, мутахассислар ва ходимларни Корея Республикасида ўқитиш, корейс экспертлари ва кўнгиллиларни Ўзбекистонга юбориш йўналишларида амалга оширмоқда. Хусусан, 1995 – 2020 йиллар мобайнида KOICA йўналишида Ўзбекистон Республикасига кўрсатилган беғараз ёрдамнинг умумий ҳажми 130 миллион АҚШ долларни ташкил қилиб, маблағлар соғлиқни сақлаш, таълим, ахборот технологиялар, коммунал хўжалик, қишлоқ ва сув хўжалиги, энергетика соҳаларидаги лойиҳаларни амалга оширишга мақсадида йўналтирилган.\nШунингдек, бугунги кунга қадар KOICAнинг техник ҳамкорлиги доирасида Ўзбекистон вазирликлари ва идораларининг 2 000 дан ортиқ вакиллари Корея Республикасида таҳсил олди ҳамда 70 дан ортиқ кореялик экспертлар ҳамда 500 дан ортиқ кўнгиллилари Ўбекистонда ўз миссиясини амалга оширди.\n2007 йилдан буён давлатларимиз ўртасида меҳнат миграцияси соҳасидаги ҳамкорлик доирасида Бандликка рухсат бериш тизими бўйича 31,5 мингдан ортиқ Ўзбекистон фуқароси Жанубий Кореяга юборилди. Ҳозирги кунда Жанубий Кореяда 17 мингга яқин ўзбекистонликлар меҳнат қилмоқда. Ҳар йили Корея Ҳукумати томонидан Ўзбекистон учун 3 – 3,2 минг киши аторофида квота ажратилади.\n2018 йил сентябр ойида Кореянинг Кванжу шаҳрида Ўзбекистон Республикаси Бандлик ва меҳнат муносабатлари вазирлиги ҳузуридаги ташқи меҳнат миграцияси агентлигининг ваколатхонаси ташкил этилди.\nМаданий-гуманитар ҳамкорлик йўналишида ҳам бир қатор ютуқларга эришилмоқда. Хусусан, таълим соҳасида Тошкентда 1992 йилдан бошлаб Корея таълим маркази фаолият кўрсатиб келмоқда. Ўзбекистоннинг 7 та олий таълим муассасида ва 48 та мактаб ва лицейларида корейс тили ўргатилади.\nМаҳаллий олийгоҳлар Кореянинг 45 дан ортиқ университет, илмий-тадқиқот ва ишлаб чиқариш ташкилотлари билан ҳамкорлик қилиб келмоқда.\nЎзбекистонда Кореянинг Инха, Пучон, Ёжу университетлари, филилаллари ҳамда Фарғонада Корея халқаро университети фаолият юритиб келмоқда. 2021 йил 1 февралда эса Ажу университетининг филиали очилди.\nТошкентда Корея методологияси бўйича ташкил этилган 324-сонли мактабгача таълим муассасаси фаолият юритади.\nСоғлиқни сақлаш соҳасидаги ҳамкорлик доирасида ҳозирга қадар республикамизнинг 400 дан ортиқ тиббиёт мутахассислари Кореянинг етакчи клиника ва марказларида малакасини оширди. 2019 йил апрель ойида соғлиқни сақлаш соҳасида Ўзбекистон-Корея ҳамкорлик маркази ташкил этилди.\n2020 йил май ойида EDCF фонди кўмагида Тошкентда қиймати 130 миллион АҚШ долларли “Болалар кўп тармоқли тиббиёт маркази” қурилиши якунланди. Бугунги кунда Корея томони билан қиймати 150 миллион АҚШ долларли “Катталар кўп тармоқли тиббиёт маркази” ҳамда 150 миллион АҚШ долларли “Онкологик клиника” қурилиши бўйича лойиҳалар ишлаб чиқилмоқда.\nИкки давлат ўртасида маданият соҳасида алоқалар ҳам изчиллик билан давом этмоқда. 2014 йилда Тошкентдаги “Дўстлик боғи”ҳудудининг бир қисмида Сеул боғи ташкил этилди. 2018 йил октябр ойида Сеулда “Ўзбекистон маданияти ҳафталиги” ташкил этилди.\n2019 йил март ойида “Корея – Марказий Осиё” ҳамкорлик форуми котибияти томонидан ташкил етилган “Сеулда Наврўз” халқаро фестивалида" “Наврўз” ва “Лазги” ижодий гуруҳлари иштирок этди. 2019 йил апрел ойида Тошкентда Корея маданияти ва санъати уйи фаолиятини бошлади. Тошкент кўчаларидан бири “Сеул”деб номланди.\nТуризм соҳасида 2018 йил 10 февралдан буён Ўзбекистонда Корея Республикаси фуқаролари учун 30 кунга қадар визасиз режими жорий этилди. 2019 йилда Жанубий кореялик машҳур актриса Ли Ёнг-ае Ўзбекистоннинг Кореядаги сайёҳлик элчиси этиб тайинланди.\n2020 йил давомида Ўзбекистонга 6 489 та Корея фуқароси ташриф буюрди (2019 йилда – 35 524 та, 2018 йилда – 27 269 та).\nБугунг кунда, ҳамкорликнинг янги йўналиши сифатида Ўзбекистон Рсепубликаси ва Жанубий Корея ўртасидаги ташқи савдо айланмасининг номутаносиблигини тенглаштириш ҳамда экспорт-импорт операциялари номенклатурасини диверсификация қилиш мақсадида икки давлат ўртасида Эркин савдо тўғрисида битим имзоланиши бўйича музокаралар олиб борилмоқда.\nЎзбекистон билан Эркин савдо тўғрисида битим имзоланиши тўғрисида Корея Республикаси Президенти 2020 йил 31 декабрда Корея халқига йўллаган янги йил табригида ҳам алоҳида тўхталиб ўтди.\nМаълумот учун: Эркин савдо тўғрисида битим – халқаро интеграциянинг бир тури бўлиб, халқаро шартномага мувофиқ иштирокчи давлатлар ўртасида ўзаро савдода божхона тўловлари, солиқлар, йиғимлар, шунингдек миқдорий чекловлар бекор қилинади.\nЖорий йил 24 сентябрда Ўзбекистон Республикаси Инвестициялар ва ташқи савдо вазири ўринбосари Б Абидов ҳамда Корея Республикаси Савдо, саноат ва энергетика вазирлигининг Эркин савдо битимлари бўйича Бош директори Янг Ги Ук видеоконференция шаклида Эркин савдо тўғрисида Битим лойиҳаси юзасидан навбатдаги сессиялараро музокаралар ўтказди.\nТомонлар Битим лойиҳасини кўриб чиқдилар ҳамда айрим товарларга қўлланаладиган тариф чекловларини соддалаштириш истиқболларини муҳокама қилдилар.\nШу билан бирга, Жанубий Корея Ўзбекистон Республикасини Жаҳон савдо ташкилотига аъзо бўлишида кўмаклашиб келмоқда. Жумладан, Ўзбекистонни Жаҳон савдо ташкилотига аъзо бўлиш бўйича ташкил этилган ишчи гуруҳга Корея Республикасининг Жаҳон савдо ташкилотидаги доимий вакили жаноб Ли Те Хон раислик қилади. 2020 йил август ойида ЖСТ котибият билан Ишчи гуруҳ йиғилишининг 5 раунди ўтказилди.\nУмуман олганда, дипломатик алоқалар ўрнатилганидан буён Корея Республикаси барча йўналишларда, хусусан амалга оширилаётган иқтисодий-ижтимоий ўзгаришларда, халқаро масалалаларда Ўзбекистоннинг синалган, ишончли стратегик ҳамкорига айланди. Ўз навбатида Ўзбекистон билан сиёсий, иқтисодий жабҳаларда кенг алоқаларни йўлга қўйиш Корея томони манфаатларига ҳам тўла мос келади. Бундан келиб чиққан ҳолда томонлар яқин ва узоқ истиқболда икки томонлама алоқаларини янада ривожлантириш ва мустаҳкамлашга ҳаракат қиладилар.


24 октябр 2020, Тошкент вақти: 19:15\nЎзбекистонда 2000 йилда қабул қилинган “Тадбиркорлик фаолияти эркинлигининг кафолатлари ҳақида”ги қонунга киритилган ўзгартишлар асосида тадбиркорлар фаолиятига давлат идораларининг аралашиши тақиқланди. Яъни, бундан буён давлат идоралари ва мансабдор шахсларнинг тадбиркорларга шартнома тузиш, пул ўтказиш, хайрия қилиш, раҳбар сайлаш каби ишларда кўрсатма беришга қонунан ҳаққи йўқ.\n“Ўзбекистон Республикаси қонунчилик актларига айрим ўзгартириш ва қўшимчалар киритиш борасида”ги 2015 йилнинг 29 декабридан кучга кирган қонунга кўра, давлат идораларининг тадбиркорлар фаолиятига аралашиши тақиқланди.\nЭнди давлат идоралари, ҳуқуқни муҳофаза қилиш органлари, шунингдек бошқа ташкилотлар ва уларнинг мансабдор шахслари тадбиркорлик субъектларининг шартномалар тузиш, фойдани тақсимлаш, раҳбарлар сайлаш(тайинлаш) каби уларнинг компетенциясига кирадиган ишларига аралашиши тақиқланади.\nШунингдек, тадбиркорлик субъектлари бошқарув органларининг аъзоларини ўз ваколати доирасида таваккал қилиб қабул қилган ва сўнгра зиёнга сабаб бўлган қарорлари учун маҳаллий ҳокимият ва давлат идоралари томонидан ўз бошимча жавобгарликка тортиш ҳам тақиқланади.\nИсми сир қолишини сўраган андижонлик тадбиркорлардан бири Озодлик билан суҳбатда давлат идораларининг улар фаолиятига аралашиши тақиқлангани ҳақида қонун қабул қилинганидан хурсанд бўлганини айтди:\n“Жуда зўр бўпти, лекин. Масалан, мен Избоскан туманида кўмир сотаман. Кўмирни Ангрендан биржа нархида олиб келамиз. Туман ҳокими эса килосини 350 сўмдан ортиқ соттиргани қўймаяпти. Биз кўмирни тупроғидан ажратиб, пакетлаб чиройли қилиб сотамиз. Шунинг учун ҳам бизга килоси 500 сўмдан кам бўлса фойда қолмайди. Лекин масаланинг иккинчи томони бор. Илгари ҳам амалдорларнинг тадбиркорлар фаолиятига аралашишни чеклайдиган бир қанча қонунлар қабул қилинган, лекин улар барибир аралашаверади”, деди тадбиркор.\nНавоий шаҳридан бўлган бошқа бир тадбиркорнинг айтишича, агар тадбиркорлар ҳокимларнинг оғзаки буйруқларини ижро қилмаса, уларнинг бошида калтак синиши аниқ:\n“Мен бу қонундаги гапларни аниқ формулировка қилинишини истардим. Масалан, ҳоким, прокурор, милиция бошлиғининг бевосита аралашуви тақиқлансин, деб ёзган бўлардим. Чунки, турли тадбирларга, мусобақаларга тадбиркорлардан пул йиғишлари жонга тегди. Агар ҳокимни айтганини қилмасанг, у сени қайси йўл билан жазолаш йўлини албатта ўйлаб топади”, деди тадбиркор.\nЎзбекистонда маҳаллий ҳокимларнинг турли хил қурилиш ва тадбирлар учун тадбиркорларга ўлпон солиш ҳолатлари ҳам кўп кузатилади.\nЖумладан, ўтган йилнинг ноябрь ойида Озодликка мурожаат қилган самарқандлик тадбиркорлардан бири¸ Самарқанд ҳокими шаҳардаги аксар дўкон эгаларига солинаëтган норасмий ўлпонлар устига “йўл солиғи” ҳам қўшганидан шикоят қилган эди.\nТадбиркорга кўра¸ шаҳар ҳокими ҳар бир дўкондордан йўлларни таъмирлаш учун 600 дан 1500 гача “кўкида нақд” беришни сўраган¸ акс ҳолда солиқчиларга дўконни ëптириш билан таҳдид қилган.


Нафтизинни камроқ ишлатинг! | Республика Илмий Ихтисослаштирилган Аллергология Маркази\nНафтизинни камроқ ишлатинг!\nЖуда кўпчилик шамоллаганида, Грипп ва бошқа вирусли инфекция симптомларида, вазаматор ҳамда аллергик ринит ҳолатларида мустақил ҳолда даволанишни бошлайди ва дорихонадан энг арзон назал деконгестантлардан – Нафтизинни олиб қўллай бошлашади. Нари борса 2-3 минг сўмлик дорини фақатгина зарур ҳолларда қўллаш кераклиги унутиб қўйишади ва шифокор маслаҳатисиз бетартиб қўллаши оқибатида дозасини ҳам ошириб боришади.\nНазал деконгестантлар, бошқача айтганда маҳаллий вазоконстрикторлар. Улар шиллиқ қаватларнинг шишини камайтиради. Капиллярларни торайиб гиперемия, экссудацияни олдини олади ва бурун оқиши ва битиб қолишидан халос бўлишга ёрдам беради.\nУлардан энг машҳурлари:\nНафазолин (Нафтизин), ксилометазолин (Снуп), оксиметазолин (Називин), фенилефрин, Пинасол, тетраҳидрозолин (тетризолин).\n✅ Қўллашга кўрсатма:\n👉Ўткир ва сурункали ларингит;\n👉Юқори нафас йўллари операциясидан кейинги шиллиқ қават шишларида;\n👉Сурункали конъюктивит ва бошқа ҳолларда.\n❌ Қўллашга қарши кўрсатма:\n👉1 ёшгача болаларда;\n👉Артериал қон босими борларда;\n👉Нафтазолинга сезгирлиги борларга;\n👉Атеросклероз ва бошқа ҳолларда.\nАлоҳида таъкидлаш керакки, узоқ вақт давомида, яъни 1 ҳафтадан ортиқ бу препаратларни қўллаш бурун шиллиқ қаватида атрофик ринит пайдо бўлиш ҳавфини оширади ва препаратга толерантлик (ўрганиб қолиш, дозани оширмаса таъсир қилмаслик) чақира бошлайди.\nШифокор маслаҳатисиз бетартиб қўлламанг!


Бош вазир заҳарлангани тасдиқланди\nҚирғизистон бош вазири Олмос Отамбоевни текшириб кўрган шифокорлар унинг заҳарланганини тасдиқлади. Бош вазир организмидан заҳарнинг номаълум тури топилгани ҳақида қирғиз матбуоти хабар тарқатди.\nО.Отамбоев бир қанча вақт муқаддам парламентдаги чиқиши чоғида ўзига суиқасд уюштирилгани, иш кабинетида унга заҳарланган сув ичирилгани, бунинг оқибатида ҳушини йўқотиб, икки ҳафта даволанганини айтгандан сўнг энди шифокорлар ҳам бу гапларни тасдиқлади.\n“Бош вазирнинг Ҳукумат уйида заҳарланиши яхшилик аломати эмас. Бу ишга Миллий хавфсизлик хизмати, Бош прокуратуранинг бефарқлиги бундан ҳам ташвишланарли ҳолдир”, - деди О.Отамбоев шифокорлар текшируви натижаси эълон қилингач.\nУнинг сўзларига кўра, ҳуқуқ-тартибот тизимлари бош вазир заҳарланиши юзасидан тергов ишларини ҳозирча бошламаган.\nО.Отамбоев Талас вилоятига сафари давомида яна бир кўнгилсизликка учради. Унинг машинаси Таласдаги олтин конларини ёпиш талаби билан чиққан ёшлар томонидан тошбўрон қилинди. Милиция тошбўрон ташкилотчиларини топиб, қамоққа олган.\nБир неча ой олдин мухолифатнинг таниқли етакчиларидан ва халқнинг эркатойи бўлган О.Отамбоевга суиқасд ва ҳужумлар уюштирилаётганини қандай изоҳлаш мумкин?\nҚирғизистон парламенти депутати Темир Сариев бу саволга жавоб берар экан: “О.Отамбоев бугунги давлат тузуми қурбонидир. У катта хато қилди. Отамбоев ҳукуматга раҳбарлик қилиб, тузумни ичидан ўзгартираман, деб ният қилган эди. Бироқ аввал тузумни ўзгартириб, кейин унга раҳбарлик қилиш тўғрироқ бўлар эди. Чунки бугунги тузум унинг ўзини ҳам ямлаб ютиб юборишга тайёр”, - деди.\nО.Отамбоевнинг ўзи эса бу суиқасд ва ҳужумлар уни қўрқитиш, истеъфога чиқишга мажбурлаш мақсадида қилинаётганини айтяпти. Чунки у ҳукумат раҳбари бўлганидан бери ўтган қисқа давр ичида бир неча йиллардан бери талаш бўлиб келаётган ва ноқонуний тарзда сотиб юборилган йирик заводлардан бири давлатга қайтарилди.\n“Лекин мен энди истеъфога чиқмайман. Чунки мени қўрқитишларини жуда ёқтирмайман. Мени қўрқитмоқчи бўлганларга қасдма-қасд ҳукуматдаги ишимни давом эттираман”, - деди О.Отамбоев.\nҚирғизистондаги нодавлат ташкилотлар вакиллари ҳам бош вазирга қарши бундай ҳаракатлар содир этилганидан ташвиш билдирмоқда.\n“Бугунги кунда президент ва бош вазир хавфсизлиги таъминланилмаяпти. Бу эса Қирғизистонда ҳеч кимнинг хавфсизлиги таъминланмаяпти деганидир. Чунки ўзини ҳимоя қила олмаётган олий даражадаги амалдорлар халқ хавфсизлигини таъминлай олишига ҳеч ким ишонмайди”, - дейди “Қилим шами” нодавлат ташкилотлар бирлашмаси раиси Азиза Абдурасулова.


Ушбу заковат беллашувидан кўзланган асосий мақсад ўқувчиларнинг қобилияти ва истеъдодини қуйи синфлардан бошлаб аниқлаш, мактабларда соғлом рақобатни ташкил қилиш орқали ўқувчиларнинг билим олишга бўлган қизиқиши ҳамда иштиёқини тобора ривожлантиришдан иборатдир.\nБинобарин, беллашув натижасида давлат таълим стандартларида белгиланган талабларнинг қандай бажарилаётгани таҳлил этилиб, таълим сифати кўрсаткичлари орқали ўқув муассасалари, ҳудудий халқ таълими бошқаруви идоралари фаолияти баҳоланади.\n— Камолга етаётган фарзандларимизнинг кучли билимга, кенг дунёқарашга эгалиги қалбимизда ўзгача ғурур уйғотади, — дейди “Билимлар беллашуви — 2016” кўрик-танловининг ҳайъати аъзоси, Косон туманидаги 95-ихтисослаштирилган умумтаълим мактаби ўқитувчиси Эргаш Жўраев. — Танловда қатнашаётган ёшларнинг ҳар бирида интилиш, изланиш бор.\nБу галги билимдонлар баҳсида умумтаълим мактабларининг 5 — 8-синф ўқувчилари 16 ўқув фани бўйича ўз билим ва иқтидорини синовдан ўтказяпти. Унинг дастлабки босқичларида икки миллион нафардан зиёд ўғил-қиз иштирок этгани танлов қамрови нақадар кенглигидан далолат беради. Кучли рақобат муҳитида сараланган 500 нафар ўқувчи якуний босқичда қатнашиш ҳуқуқини қўлга киритди.\nБилимлар беллашувида муваффақиятга эришган ўқувчи-ёшлар Бўстонлиқ туманида жойлашган “Қуёшли” интеллектуал-ривожлантириш оромгоҳида ҳордиқ чиқариш имкониятига эга бўлади. Улар учун моҳир педагоглар, профессор-ўқитувчилар, олимлар, маданият ҳамда санъат намояндалари иштирокида фан, шеърият кечалари, маҳорат сабоқлари, викторина ва мусобақалар ташкил қилинади.


Бош вазир ўринбосари Жамшид Қўчқоров: «2020 йилда аҳолининг бирорта қатлами қашшоқликка тушмади» — Sof.uz\nЖАҲОН 99,960,697 71,945,482 2,143,258\nБош вазир ўринбосари Жамшид Қўчқоров: «2020 йилда аҳолининг бирорта қатлами қашшоқликка тушмади»\n30.12 21:25 168 Иқтисод\nБош вазир ўринбосари, иқтисодий тараққиёт ва камбағалликни қисқартириш вазири Жамшид Қўчқоров «O‘zbekiston 24» телеканалига берган интервьюсида 2020 йилда мамлакатда камбағалликни камайтириш борасида бажарилган ишлар ҳақида гапирди, деб хабар беради «Kun.uz». Иқтисодий тараққиёт ва камбағалликни қисқартириш вазири бу жараёнда «Темир дафтар» муҳим ўрин тутганини қайд этган.\nКамбағалликни қисқартириш бўйича 2020 йилда кўп ишлар қилинди. Бизнинг энг катта натижамиз деб шуни айтиш мумкинки, пандемия даврида олиб борилган ҳам иқтисодий, ҳам ижтимоий сиёсат мамлакатда камбағалликнинг кўпайишига олиб келмади. Қашшоқликни келтириб чиқармади. Аҳолининг бирорта қатлами қашшоқликка тушмади. Нима ҳисобига бу кўрсаткичларга эришилди?\nБиринчи навбатда, 2020 йилнинг январь ойида бюджет маблағларидан ижтимоий нафақа олган оилалар сони 600 мингта эди. Декабрь ойида эса 1,2 миллион оилага ижтимоий нафақалар берилди. Мисол учун, «Темир дафтар» деймиз. Ҳайит байрамида, болалар мактабга бориши арафасида ва бошқа вақтларда мазкур тизим орқали аҳолига манзилли ёрдам кўрсатилди.\nУнинг бир маъноси шундаки, у жуда ҳам кенг қамровли. Бунда фақатгина пул ёки озиқ-овқат билан ёрдам беришгина назарда тутилмаган. «Темир дафтар» биринчи навбатда кам таъминланган аҳолини ишга жойлаштиришни назарда тутади.\nБир сўз билан айтганда, «Темир дафтар» пандемия даврида халқимизнинг қийналиб қолмаслиги учун энг катта хизмат кўрсатган дастак ва йўналиш бўлди, деб айтиш мумкин.\nЖамшид Қўчқоров, бош вазир ўринбосари\nЭслатиб ўтамиз, 29 декабрь куни бўлиб ўтган Ўзбекистон Президентининг парламентга мурожаатномасида ҳам «Темир дафтар» масаласига алоҳида урғу берилганди. Унда «Темир дафтар»га киритилган ҳар бир фуқарони камбағалликдан чиқариш бўйича «мотивация, кўникма ва молиявий кўмак» тамойили асосида янги механизм жорий этилиши таъкидланган.\n23.01 15:56 3049\n23.01 14:25 2839\n24.01 13:30 1691\nБугун, 10:17 1326\n24.01 22:06 1016\n22:33 6 Спорт\n22:11 329 Ўзбекистон\nБугун, 19:30 126 Жаҳон\nБугун, 19:25 732 Жаҳон\nБугун, 18:07 401 Ўзбекистон\nБугун, 16:32 197 Жамият


11:20 / 23.10.2019 1287 pdf Ўқиш режими + -\nАҳмад Амин бу гапларни, охиргача тингладилар,\nДемак элчи келарканда,деб хабарни англадилар,\nБотил йўлга қиё боқмай, узлат йўлни танладилар,\nШундан сўнгра кўп паришон, ҳолга солиб қўйди Аллоҳ.\nЯхши ўтди ёмон ўтди, билмам яна кимлар ўтди,\nОқил ўтди жоҳил ўтди, бир биридан бахил ўтди,\nФақир ўтди мискин ўтди, казо казо бойлар ўтди,\nКимга бериб кимдан олиб, имтихонлар қилар Аллоҳ.\nМушрик ўтди муфлис ўтди, ҳаниф динга мухлис ўтди,\nТонг ҳам отди кун ҳам ботди, бир лаҳзада умр ўтди,\nКунлар ўтди ойлар ўтди, олти ой кам қирқ йил ўтди,\nМуҳаммад соллаллоҳу алайҳи васалламга бу ҳаётда, минг бир синов берди Аллоҳ.\nТуғилмасдан бўлиб етим, бу ҳаётга келдилар,\nБир ёшинда ақлин билмай, эмизмоқга кетдилар,\nИкки ёшда энагаси, муддатини сурдилар,\nГўдакликдан изларига,қут-барака берди Аллоҳ.\nУч ёшинда болалардек, ўйин кулгу қилдилар,\nТўрт ёшинда фаришталар, кўкрагини тилдилар,\nБеш ёшинда катталардек, ақлу ҳушин билдилар,\nКим боқса ҳам юзларига, кўзга роҳат берди Аллоҳ.\nОлти ёшда онадан ҳам, етим бўлиб қолдилар,\nЕтти ёшда ғам қайғуни, бошларига олдилар,\nСаккиз ёшда яхши кўрган, боболари ўлдилар,\nБунинг ҳамма тартибини, ҳикмат билан қилди Аллоҳ.\nТўққиз ёшда мусибатлар, гирдобида қолдилар,\nЎн ёшинда аста аста, ҳаётга ҳам кўндилар,\nЎн бир ёшда шижоатлик, йигитлардек бўлдилар,\nБор машаққат ҳаммасини, болиғ бўлмай берди Аллоҳ.\nЎн иккида башоратни, Шомга бориб олдилар,\nЎн уч ёшда душмандан ҳам, қўрқмас юрак бўлдилар,\nЎн тўрт ёшда ҳар соҳада, аҳдга содиқ бўлдилар,\nТўрт йигитни қувватини, ўсмирликда берди Аллоҳ.\nЎн беш ёшда заковатда, оқил доно бўлдилар,\nЎн олтида тенгқурларнинг, барига бош бўлдилар,\nЎн еттида йигитларнинг, энг кўрками бўлдилар,\nТанлаб танлаб Ҳабибига, гўзал шакл берди Аллоҳ.\nЎн саккизда поҳлавонлар, пешқадами бўлдилар,\nЎн тўққизда Содиқ – Амин, лақабини олдилар,\nЙигирмада фузул номлик, шартномани туздилар,\nҲайр бериб ҳар ишида, элга машҳур қилди Аллоҳ.\nЙигирма бир ёшларида, жуда фақир эрдилар,\nЙигирма иккида ҳам, чўпон бўлиб юрдилар,\nЙигирма уч ёшдан кейин, не иш бўлса кўрдилар,\nШундан кейин ризқларида, толейини очди Аллоҳ.\nЙигирма тўрт ёшларида, карвонига сарбон бўлди,\nЙигирма беш ёшларида, Ҳадичага соҳиб бўлди,\nЙигирма олти ёшда, энг меҳрибон ота бўлди,\nБу турмушни лаззатини, шундан сўнгра берди Аллоҳ,\nЙигирма етти ёшда, тажрибалар ошдилар,\nЙигирма саккиз ёшда, куч ғайратга тошдилар,\nЙигирма тўққиз ёшда, ҳар мункардан қочдилар,\nШу феъл билан иззат обрў, соҳиблари қилди Аллоҳ.\nЎттиз ёшда ҳалоллигин, тан олдилар тожирлар,\nЎттиз бирда курашдилар, қайда бўлса фожирлар,\nЎттиз икки ёшда жами, муқим ва муҳожирлар,\nБарчасини улуғ Зотга, меҳрибон қиб қўйди Аллоҳ.\nЎттиз уч ёш суратлар, ўхшар Ҳалилуллоҳга,\nЎттиз тўртда энг одил, бўлди Маккатуллоҳда,\nЎттиз бешда буюк ҳакам, бўлдилар Байтуллоҳга,\nТадбирларин эл ичинда, узоқ достон қилди Аллоҳ.\nЎттиз олти йил бир бора, ихлос қилмай ифлосга,\nЎттиз етти йил юрдилар, ҳамроҳ бўлмай нокасга,\nЎттиз саккиз йиллик умр, ўтиб кетди бирпасда,\nБир умрга бут-санамга, нафрат бериб келди Аллоҳ.\nЎттиз тўққиз ёшда бирдан, бу дунёдан бездилар,\nҚирқ ёшинда энг мукаммал, инсон бўлиб кездилар,\nАтрофида ғайри оддий, ҳолатларни сездилар,\nПайғамбари қилмай аввал, кўп каромат берди Аллоҳ.\n09:30 / 23.10.2019 975\n10:48 / 21.10.2019 1071\nТарбиянинг тўрт манзараси\nЁшлар тарбияси борасида танқидлар кўпайиб кетди. Қайси газета, журнални олиб қараманг, ёшларнинг юриштуриши, кийиниши, муомала маданияти тўғрисида фикрлар, давоми...\n1366 13:50 / 19.09.2019\n847 17:45 / 20.10.2019\n1387 09:10 / 27.09.2019


Тошкентда ер нархининг минимал қийматлари белгиланди » Muzlik.uz - O‘zbekiston yangiliklari\nТошкент ҳокими Жаҳонгир Ортиқхўжаевнинг 20 мартдаги қарори билан пойтахтда ер участкасидан доимий фойдаланиш ҳуқуқининг минимал қийматлари тасдиқланди. Бу ҳақда Тошкент ҳокимлиги матбуот хизмати хабар берди. Қарорга кўра, ер участкасидан доимий фойдаланиш ҳуқуқининг минимал қийматлари зоналар ва туманлар кесимида белгиланади. Ер ресурслари ва давлат кадастри бошқармаси томонидан белгиланган ер участкасидан доимий фойдаланиш ҳуқуқининг тасдиқланган минимал қиймати асосида ер участкасининг бошланғич нархлари қуйидагича: Тошкентда ер участкасидан доимий фойдаланиш ҳуқуқининг минимал қиймати туманлар кесимида: Шунингдек, қарор билан Тошкент Давлат солиқ бошқармаси пойтахтда ер участкасидан доимий фойдаланиш ҳуқуқининг минимал қийматини «YERELEKTRON» автоматлаштирилган ахборот тизимига киритади. "Газета.uz"да реклама Эслатиб ўтамиз, тадбиркорлик ва шаҳарсозлик фаолиятини амалга ошириш учун бўш турган ер участкалари, Вазирлар Маҳкамасининг 2019 йил 20 декабрдаги қарорига мувофиқ, эндиликда электрон онлайн-аукцион орқали берилади.\nҚимматбаҳо металларни олтин изловчилар усулида қазиб олиш учун лицензиялар 3 йил муддатга берилади


«Доменлар сони башорати 2019» ёки «UZ домени тангенси» акциялари - ccTLD.uz\n«Домен башорати 2019» ёки «UZ домени тангенси» акцияси\nАкциянинг маъноси: Ҳар бир фойдаланувчига 2018 йилнинг якунигача, «UZ» домени зонасидаги фаол домен номлари сонини аввалдан топиш имкони берилади.\nКим қатнашади: uForum нинг барча фойдаланувчилари.\nАкция ўтказиш вақти: Аризалар Янги йилга бир сония вақт қолгунга қадар қабул қилинади (Тошкент вақти билан). Анонс эълон қилингандан сўнг, старт.\nҚандай қатнашиш мумкин: uForum мавзусида ўз башоратингизни қолдирасиз, акцияга фақатгина аниқ бутун сонлар қабул қилинади – «бундан шунгача» деган оралиқ сонлари қабул қилинмайди, форумда бир хабар тўлдирилганида бир мартта башорат қилинади.\nҒолибни аниқлаш учун: Сиз башорат қилган сон билан йил якунидаги фаол бўлган домен сонининг фарқи 31.12.2018 23:59 гача бўлган башорат санасининг вақтига бўлинади. Ғолиб, иштирокчининг башоратлари фарқини белгиланган муддатдаги фаол доменлар сонига нисбати билан аниқланадиган формула орқали топилади. Шундай қилиб, кам аниқлик билан, лекин анча вақт илгари қилинган башорат билан ҳам ютиш мумкин. Ғолиблик учун имконият аниқликка тўғри пропорционал бўлиб, башоратнинг муддатига тескари пропорционал.\nҒолиб қачон аниқ бўлади: нг, маълумотлар қайта ишланиши билан 10 январдан сўнг.\nАниқ башорат қилинган ҳолда (хатоликлар=0), башоратлар хатоликлари бундай ҳолда 1 га тенг қилиб олинади, акс ҳолда барча башоратларнинг маъноси қолмайди\nБир неча мартта башорат қилинган ҳолда, сана бўйича охирги қилинган башорат ҳисобга олинади.\nУшбу шартларга яна аниқлик киритадиган бошқа шартлар қўшилиши мумкин.\nМасалан: 2019 йилнинг 1 январ санасига 65 000 та актив домен бўлишини тахмин қиламиз. А номли қатнашчи акциянинг якунидан 15 кун аввал 64 750 сонини башорат қилди. Унинг аниқлик коэффициенти қуйидагига тенг: ( 65 000 - 64 750 ) / 15 = 16,7\nВ номли қатнашчи акция якунидан 10 кун аввал 64 800 сонини башорат қилди. Унинг аниқлик коэффициенти қуйидагига тенг: ( 65 000 - 64 800 ) / 10 = 20\nА номли қатнашчи В номли қатнашчига нисбатан камроқ аниқликда башорат қилганлигига қарамасдан, аввалроқ башорат қилганлиги сабабли, ғолиб бўлади.\nМаълумот учун. Статистика бўйича батафсил маълумотлар СТАТИСТИКА бўлимида келтирилган.\nАктив ставкалар рўйхати\nСана/вақт Башорат Қатнашувчи Муддат Хатолик * Тангенс\n18.12.18 14:50 65 589 suvan 13,38194444 433 32,35703166\n18.12.18 15:17 65 313 Хилола 13,36319444 157 11,74868783\n18.12.18 15:43 65 669 rokulfargnyr 13,34513889 513 38,44096373\n18.12.18 16:59 65 222 Evgeniy Sklyarevskiy 13,29236111 66 4,965257824\n18.12.18 18:34 66 100 Alexey Pikul 13,22638889 944 71,37246666\n18.12.18 18:40 65 110 YangierBola 13,22222222 46 3,478991597\n18.12.18 21:05 65 232 kelt 13,12152778 76 5,792008468\n18.12.18 22:50 65 900 TheAnother 13,12152778 76 5,792008468\n19.12.18 0:41 66 066 Alihan Akhmadzhonov 12,97152778 910 70,15364848\n19.12.18 0:52 48 000 zokidintv 12,96388889 17156 1323,368331\n19.12.18 6:50 65 548 Sergey Privalov 12,71527778 392 30,82905516\n19.12.18 10:06 70 000 Husan Berdiev 12,57916667 4844 385,0811527\n19.12.18 10:37 65 390 Олимжон Бахтыев 12,55763889 234 18,6340762\n19.12.18 10:38 65 246 Shamil Eshbekov 12,55694444 90 7,167348745\n19.12.18 10:57 65320 Shomurzoev Farid 12,54375 164 13,07424016\n19.12.18 14:53 65 740 MindHunter 12,37986111 584 47,17338868\n19.12.18 17:49 65 183 Ismoilxon 12,25763889 27 2,202708062\n19.12.18 19:22 65 666 Азизбек Кадыров 12,19305556 510 41,82708737\n25.12.18 17:11 65 275 Pavel Shvabauer 6,284027778 119 18,9368991\n26.12.18 14:51 65 311 semenov 5,38125 155 28,80371661\nБашоратлар сони: 20\nМинимал тангенс: 2,202708062


Қозоғистон тангалари халқаро танловда иштирок этади - Номадлар,Турклар,Қозоқ одатлари ва анъаналари,Қозоғистон табиати\n#Тангалар буржи #танга #Қозоғистон #Миллий банк #халқаро танлов #танлов\nҚозоғистон Тангалар уйи халқаро «Тангалар буржи» танлови мукофоти учун беллашади. Дизайнерларимиз ҳакамлар эътиборига турли сериялардан 5 та ўзига хос пул бирлигини тақдим этди, орасида дашт хазинаси ёки рассомлар тотеми - культ жонивор тасвирлиси ҳам бор. Улар турли хотира саналарига бағишланган. Таъкидлаймиз, жорий йилда дунёнинг 17 давлати ўз асарларини намойиш этади. Дарвоқе, Қозоғистон фаворитлардан, турли йилларда тангаларимиз энг яхши деб тан олинган. Миллий банк ҳисобида 23 та ёрлиқ бор. Тез орада бу йил тақдим этилган ишлардан қайси бири мукофотга лойиқ кўрилиши маълум бўлади. Мутахассислар миллий колоритга урғу берган.\nАЛМАТ БАСЕНОВ, ҚР МИЛЛИЙ БАНКИНИНГ БАНКНОТА ВА ТАНГАЛАР ДИЗАЙНИ БОШҚАРМАСИ БОШЛИҒИ:\n- Энг аввало, тангалар мамлакат имижини оширишга йўналтирилган, тангалар орқали биз ўз тарихимиз, маданиятимизни давлатдан ташқарига йўллаймиз. Бутун дунё одамлари учун биз нима билан яшашимиз, нимадан нафас олишимиз, бизда қандай анъаналар борлиги қизиқарли. Шу сабаб тангалар – имиж воситаси, бу каби танловлардаги иштирокимиз туфайли бир неча давлатнинг айланма тангаларини ясаш бўйича буюртма тушади.\nБундан ташқари, мазкур муассасада коллекционерлар учун қувончли хабар маълум қилинди. Мутахассислар айтишича, шу ойда яна тўртта янги коллекция тангаси дунё юзини кўради. Ушбу воқеани нумизматлар анчадан бери кутмоқда.\nАЙЖАН МАШЕЕВА, ҚР МИЛЛИЙ БАНКИНИНГ БАНКНОТА ВА ТАНГАЛАР ДИЗАЙНИ БОШҚАРМАСИ БОШ ИҚТИСОДЧИСИ:\n- Ой охирига қадар узоқ кутилган, ўта қизиқарли тангалар чиқарилиши режа қилинган. Масалан, космос сериясидан «Белка ва Стрелка» тангаси. Бу Ерга эсон-омон қайтган итлар фазога учирилганининг 60 йиллигига бағишланган. Иккинчи танга ҳам узоқ кутилган, у юксак тоғдаги Медеу муз саройига аталган. Учинчиси муқаддас дарахт туронғига бағишланган.\nҚозоғистонда йил бошидан буён 200 миллион кибератака рўйхатга олинди


Депутат ўз округига ташриф буюриши… тўғрими? - zarnews.uz\nДепутат ўз округига ташриф буюриши… тўғрими?\nЙўқ, албатта! Нега, дейишга шошилманг! Хулосаларни кутинг!\n«Ишдан кейин уйимга ташриф буюриб, оила аъзоларимнинг фаолияти билан атрофлича танишдим», дейиш қанчалик эриш туюлса, депутатларнинг ўз округига «ташриф буюриши» шунчалик ўринсиздир. Айни ёндашувни вазирлар ва республика идоралари раҳбарларига нисбатан ҳам татбиқ этиш фойдадан холи бўлмайди. Боиси, улар ҳам ўзи жавобгар тизим ташкилотларига «ташриф буюриши» оммавий ахборот воситалари орқали тез-тез кузатилмоқда.\nБуни аввалига хабар тайёрлаётган мухбирлар ёки матбуот котибларининг сўзларни қўллашдаги савиясизлигига йўйгандим. Лекин депутат ва вазирлар телеэкранларда бемалол шундай гапираётганини эшитганимдан кейин дастлабки манба мутасаддиларнинг ўзлари эканига амин бўлдим.\nХўш, кимлар ташриф буюриши мумкин? Давлат ва ҳукумат раҳбарлари, парламент спикерлари, парламент ва ҳукумат делегациялари… Депутат ва вазирлар расмий делегациялар таркибида бирор жойга борса, ташриф деса ярашади. Ташриф буюрувчиларга алоҳида меҳмонхоналар, сара озиқ-овқатлар, транспорт воситалари ҳозирланади. Хавфсизликни таъминловчи муассасалар мутахассислари жалб этилади. Кутиб олиш ва кузатиб қўйиш тартиблари бўлади.\nДепутат кутиб олувчилар томонидан тўланадиган беш юлдузли меҳмонхоналарда туриш, тансиқ таомлар тановул қилиш, қимматбаҳо автомобилларда юриш учун бормайди-ку, ахир. Депутат – округдаги муаммоларни чуқур ўрганувчи, шу ерда яшовчиларнинг хоҳиш-истакларига, қувонч-ташвишларига қулоқ солувчи ва уларнинг ечими юзасидан ижроия органларига аниқ таклиф киритувчи ваколатли вакилдир. Ваҳоланки, шундай масъулиятли вазифалар юкланган инсон «Ойда бир марта округга ташриф буюриб келяпмиз» деса, уни «нигоҳ генерали»га ўхшатишдан ўзга чора қолмайди. Баъзи блогерларнинг фикрича, кўпчилик депутатлар азалдан шу таърифга муносиб бўлиб келган.\nХуллас, «поездка» билан «визит»нинг фарқига бормаслик ушбу атамаларни билиб-билмай чалкаштириш – депутатни сайланган электоратда, вазирга умид кўзини тиккан одамларда «Ҳа-а, булар бюджет ҳисобидан ташриф буюриб юравераркан-да», деган нотўғри тушунчалар шаклланишига сабаб бўляпти.\n«XXI asr» мухбири.


LG V30 флагмани олган илк суратларга баҳо беринг - Terabayt.Uz\nLG V30 флагмани олган илк суратларга баҳо беринг\nБерлинда ўтаётган IFA 2017 конференцияси доирасида LG компанияси LG V30 флагманини тақдим қилгани ҳақида хабар берган эдик. Конференциянинг бош смартфони бўлган LG V30 гаджети техник концепция ва жиҳатларига кўра, LG G6'нинг давомчиси бўлиб, қатор параметрлари билан диққатга сазовор.\nLG доимо ўзининг флагманларида сифатли камерани татбиқ қилиш пайида бўлади. V30 ҳам бундан мустасно эмас. Қўш модулли бош камерага эга LG V30 сурат олишда Samsung Galaxy Note 8, Google Pixel 2 ва iPhone 8 билан беллашишга тайёр.\nУ f/1.6 ҳажмли диафрагма ўрнатилган жаҳондаги илк камерафон. Бу ёруғлик линзаси бугунги муқобилларидан илғор. Таққослаш учун, рақиб-компания бўлмиш Samsung флагманлари -- Galaxy S7, S8 ва Galaxy Note 8'да f/1.7 линзаларидан фойдаланган. f/1.6 линзасининг ёруғлик ўтказиш даражаси LG G6'даги f/1.8 линзасига қараганда 4% га кўпроқ.\nҲозирча LG катта умид билдираётган флагманда олинган суратларга баҳо беринг.\nОрқа панелдаги 2 та объективлардан бири бош модул бўлиб, 16 мегапикселли ва айнан унга f/1.6 ҳажмли апертура ўрнатилган. Бу сенсор 71 градус бурчак остида суратга олади. Ёрдамчи модул эса 13 Мп ва у манзарани 125 градус бурчак остида муҳрлайди, шунингдек f/1.9 ҳажмли ёруғлик линзасига эга. Бош камерада суратни электрон ва оптик барқарорлаштириш тизими, гибрид автофокус тизими ва қўш тусли светодиод мавжуд. Модулда "эркин режим", "рақамли яқинлаштириш" каби дастурий функциялар бор.\nШу билан бирга, LG–Cine Log режими суратдаги динамик диапазонни кенгайтиради, Point Zoom функцияси кадрнинг керакли жойини катталаштиради, Graphy эса жаҳон бўйлаб профессионал фотосуратчилар олган суратлар жамланмаси бўлиб, фойдаланувчига таассуротли расмлар олишга кўмаклашади.\nЭслатиб ўтамиз, LG V30 смартфони 6 дюймли, OLED матрицали ва QuadHD (2880 x 1440 пикселли) дисплей билан таъминланган. Девайс Qualcomm Snapdragon 835 процессори, 4 ГБ "оператив" хотирага эга бўлган. LG V30 аккумулятори 3300 мА соат ток сиғимини жам қилади. Батареяни симсиз қувватлаш мумкин. Смартфонда Bluetooth 5 стандарти жорий қилинган. LG V30 аккумулятори 3300 мА соат ток сиғимини жам қилади. Батареяни симсиз қувватлаш мумкин. Смартфонда Bluetooth 5 стандарти жорий қилинган.


Ўзбекистон Қирғизистон жанубига қайта газ беришни бошлади « O'zbekiston ERK Demokratik Partiyasi\nЎзбекистон Қирғизистон жанубига қайта газ беришни бошлади\n30 December 2014 - 17:54\nБугун, 30 декабрь куни тунги соат 12 да Ўш шаҳри аҳолисига газ берилади. Бу ҳақда Ўш шаҳар газ бошқармаси берган маълумотга таяниб «Кабар» давлат ахборот агентлиги хабар тарқатди.\nБошқарма вакилининг сўзларига кўра, шаҳар тармоғига газ соат тонги 03.00 да етиб келган. Аҳолига эса газ ХБК митти туманидан бошлаб босқичма-босқич тарзда бугун кечаси соат 12.00 дан етказиб берилади.\nШаҳар газ бошқармаси аҳолини газ келиши ҳақида олдиндан огоҳлантирган ва ёнғинлар чиқишининг олдини олиш мақсадида газ жумракларини вақтинча ёпиб туришларини сўраган.\n«Газпром Қирғизистон» МЧЖ ходимининг сўзларига кўра, 2014 йилнинг апрель ойида Қирғизистон жанубига газ берилиши тўхтатиб қўйилганидан бери Қирғизистон ҳукумати даражасида ва “Газпром” ОАЖ воситасида Ўзбекистон томонидан билан кўплаб музокаралар олиб борилган. Музокаларлар доирасида давлат ва ҳукумат раҳбарлари ўртасида ҳам икки томонлама учрашувлар бўлиб ўтган. Сўнги ўтказилган бир нечта учрашувлар натижасида шу ойда Қирғизистон жанубига газни қайта етказиб бериш ҳақида қарор қабул қилинган.\nАйни пайтда «Кабар» давлат ахборот агентлиги Ўзбекистондан қайта газ етказиб бериш ҳақидаги музокараларнинг ижобий натижа беришида «Gazprom Schweiz AG» компанияси билан 2015 йилда 100 млн. кубометр газ етказиб бериш ҳақидаги шартноманинг муҳим рол ўйнагани ҳақида ёзади.\n«Вечерний Бишкек» газетаси берган хабарга кўра, ҳозирда жанубий вилоятлар аҳолиси учун табиий газ тарифлари шимол билан бир хил қилиб белгиланган. 2015 йилнинг январь ойидан бошлаб Қирғизистон Миллий банки ўрнатган долларнинг расмий курсидан келиб чиқиб янги тарифлар жорий қилинади.\nЭслатиб ўтамиз, Россиянинг «Газпром» ширкати Қирғизистоннинг «Қирғизгаз» компаниясини рамзий 1 доллар эвазига сотиб олганидан сўнг Ўзбекистон шу йилнинг 14 апрелидан бошлаб Қирғизистон жанубига газ етказиб беришни тўхтатиб қўйганди.


ИИВ ҳозирданоқ вазиятни хаспўшламоқдами? - xabar.uz\n12.07.2020 16:37 0 8492\nЖарқўрғонда ҳоким ва туман ИИБ раҳбарлари томонидан судьялар обрўсизлантирилгани, шунингдек, туман суди ҳайдовчиси дўппосланиб, бир муддат қамаб қўйилганидан хабарингиз бор. Мазкур воқелик ҳақида хабарлар тарқалиши ҳамоно Бош прокуратура баёнот бериб, ҳолат юзасидан текширув ишлари бошлангани, жараён назоратда эканини билдирди. Ўзбекистон Республикаси Олий суди матбуот хизмати эса туман ҳокими ва туман ИИБ раҳбарларининг хатти-ҳаракатларини ҳеч нима билан оқлаб бўлмаслигини таъкидлаб, буни суд ҳокимияти мустақиллигига қилинган очиқдан-очиқ таҳдид деб баҳолади.\nНиҳоят, воқелик юзасидан Ички ишлар вазирлиги Ахборот хизмати ҳам маълумот берди. ИИВ маълумоти «ўзига хос ва ўзига мос» бўлиб, унда судьялар обрўсизлаштирилгани хусусида чурқ этилмайди. Шунингдек, ИИБ ходимларининг жисмоний куч ишлатиши натижасида туман суди ҳайдовчиси жароҳат олгани ҳақида ҳам деярли гап йўқ. ИИВ ахборот хизмати асосий урғуни «...жиноят ишлари бўйича туман судига қарашли хизмат автомашинасини ҳайдовчи Р.Р. қарама-қарши йўналишда бошқариб келгани сабабли» туман ҳокими ва постда хизмат олиб бораётган ички ишлар ходимлари мазкур автотранспортни йўлнинг қатнов қисмидан четга олишни талаб қилгани, бироқ ҳайдовчи ходимларнинг қонуний талабига бўйсунмагани натижасида постда сунъий тирбандлик юзага келганига беради. «...Шундан сўнг ҳолатга ойдинлик киритиш мақсадида, ҳайдовчи соат 10:30 ларда туман ИИБга олиб борилиб, соат 11:00 ларда чиқариб юборилган», дейилади ахборотда.\nВоқелик анча силлиқлаб берилган мазкур маълумотнинг ўзида бир-бирини инкор этувчи ҳолатлар мавжуд. Хўп, ҳайдовчи йўлнинг қарама-қарши йўналишида ҳаракатланиб келган бўлса, нега унга нисбатан ўша жойнинг ўзидаёқ маъмурий баённома тузилмади? У йўл ҳаракати қоидаларини шунчалар қўпол бузган экан, ИИБ биносига олиб борилиб, ярим соатга қолмай нега қўйиб юборилди?\nҚисқаси, ИИВнинг воқелик юзасидан берган бир парча маълумотномасида мантиқсизликлар етарли. Очиқ қолаётган саволларга эса, прокуратура текшируви натижаларидан жавоб топамиз, насиб...\nИИВ суд жарқўрғон


Тошкент, Ўзбекистон (UzDaily.uz) -- Бразилиянинг Рио-де-Жанейро шаҳрида ўтаётган XV Паралимпия ўйинларида ўзбекистонлик спортчилар яна иккита бронза медални қўлга киритди.\nДмитрий Хорлин 400 метрга эркин усулда сузишда 4 дақиқа 06.63 сония қайд этиб, шоҳсупанинг учинчи поғонасидан жой олди, деб хабар беради ЎзА.\nЎзбекистон спорт делегацияси ҳисобига яна битта бронза медални Аҳрор Бозоров тақдим этди. Пауэрлифтинг бўйича вазни 80 килограммгача бўлган спортчилар беллашувида қатнашган cпортчимиз 207 килограмм натижа билан учинчи ўринни эгаллади.\nАйни пайтда Ўзбекистон спорт делегацияси ҳисобида 6 олтин, 4 кумуш ва 13 бронза медаль бор.


Афғон генерали “Толибон”га қарши бош кўтаришни режалаштирмоқда. У Украинани ҳам огоҳлантирди | Qalampir.uz\nАфғон генерали “Толибон”га қарши бош кўтаришни режалаштирмоқда. У Украинани ҳам огоҳлантирди\nОлам\t30 Апрель 19:27 43471\nАфғон армиясининг собиқ генерали ва бошқа кўплаб собиқ аскарлар ҳамда сиёсатчилар “Толибон”га қарши янги уруш бошлашга ҳозирлик кўрмоқда. Бу ҳақда BBC хабар берди.\nХорижда яшаётган генерал-лейтенант Сами Садатнинг айтишича, саккиз ойлик “Толибон” ҳукмронлиги, кўплаб афғон фуқароларини ҳарбий ҳаракатлар ушбу зулматга барҳам беришнинг ягона йўли эканига ишонтирган. Унинг сўзларига кўра, ҳарбий операциялар келаси ой, Ҳайит байрамидан сўнг, у Афғонистонга қайтишни режалаштирган пайтда бошланиши мумкин.\n“Афғонистон “Толибон”дан озод бўлиши ва демократик давлат тузуми қайта тикланиши учун қўлимиздан келган барча ишни қиламиз… озодлигимизни қўлга киритмагунимизча, эрк-иродамиз қўлга киритилмагунича курашни давом эттирамиз”, дейди Сами Садат.\nГенерал Садат “Толибон” ҳукумати тобора қаттиққўл бошқарувни, жумладан, аёллар ва қизлар ҳуқуқларига нисбатан ноинсоний чекловларни қайта жорий қилаётганини таъкидлаб, уларнинг авторитар тузумини тўхтатиш ва янги саҳифани бошлаш вақти келганини айтди.\n“Саккиз ойлик “Толибон” ҳукмронлиги даврида Афғонистонда кўрганимиз нима бўлди: диний чекловлар, Қуръони Карим ёзувларидан келтирилган нотўғри иқтибослар, нотўғри талқин қилиш ва сиёсий мақсадларда улардан нотўғри фойдаланишдан бошқа нарса эмас эди”, дейди генерал.\nСадат дастлаб “Толибон”га улар ўзгариши мумкинлигига ишониб, 12 ой вақт беришни режалаган.\n“Афсуски, сиз уйғонган ҳар куни “Толибон”нинг янги “иши” бор: одамларни қийноққа солиш, уларни ўлдириш, ғойиб бўлиб қолиши, озиқ-овқат тақчиллиги, болаларнинг тўйиб овқатланмаслиги”, дейди у\nУнинг сўзларига кўра, ҳар куни афғонлардан бу борада нимадир қилишини сўраган юзлаб хабарлар келган.\nАммо 40 йилдан ортиқ давом этаётган можаролар туфайли парчаланиб кетган мамлакатда аксарият афғонлар урушдан чарчаган, кетишни истайди ёки тубсиз жарликка қараб бораётган иқтисодий инқироз шароитида омон қолиш учун курашяпти.\nСўнгги ҳафталарда оммавий ахборот воситаларида генералнинг Афғонистонни “қайта озод қилиш” мақсадида “Толибон”га қарши қуролли кураш ҳақида сўзлаган аудиомурожаати тарқалди.\nЎтмишда қуролли гуруҳлар, жумладан, “Толибон” ҳам қўшни давлатлар кўмаги, мамлакатдаги ўрни ва чет эл маблағлари билан афғон урушларида ғалаба қозонган. Генерал-лейтенант Садатнинг иттифоқчиларини ва тузилаётган бошқа кўплаб қуролли гуруҳларни иқтисодий-ҳарбий жиҳатдан таъминлаб турилгани ҳозирча аниқланмаган. Айни дамда, бир нечта ҳарбий гуруҳлар “Толибон”ни қувиб чиқариш мақсади билан бирлашган, лекин улар ҳам этник жиҳатдан бўлинган ва фақат ўз қўмондонларига содиқ ҳисобланади.\nГенерал-лейтенант Садатнинг айтишича, у Миллий қаршилик фронти (National Resistanse Front) деб номланувчи энг кўзга кўринган гуруҳлардан бири билан алоқада бўлган. Ташкилот етакчиси марҳум афсонавий қўмондон Аҳмад Шоҳ Масъуднинг ўғли Аҳмад Масъуд ҳисобланади.\n“Мен биродарим Аҳмад Масъуд билан алоқадаман ва биз унинг ҳаракатларини ҳар томонлама қўллаб-қувватлаймиз”, дейди у ўзининг сизиб чиққан мурожаатида. Унинг сўзларига кўра, унда хорижлик қўллаб-қувватловчилар йўқ ва уларни изламаяпти ҳам. Ўзининг ўттиз етти баҳорини кўрган собиқ афғон армиясининг харизматик ва энг ёш генерали – Лондонда ва кўплаб Ғарб ҳарбий академияларида таҳсил олган.\nАммо Садатнинг фикрича, улар порахўр афғон сиёсатчилари ва АҚШ сиёсати туфайли муҳим паллада панд еган. Унинг сўзларига кўра, АҚШ қўшинларининг Афғонистондан тартибсиз равишда олиб чиқилиши Американинг заифлигини кўрсатди ва Россия Президенти Владимир Путиннинг Украинага бостириб кириш қарорига олиб келди. АҚШ бошчилигидаги НАТО қўшинининг тартибсиз равишда мамлакатдан чиқиб кетиши танқид қилинди ва “Толибон” нега бунчалик тез муддатда бутун Афғонистон устидан назоратни қўлга киритди деган саволлар пайдо бўлди.\nГенерал-лейтенант Садат қўшинларнинг олиб чиқилиши Афғонистон учун ёмон оқибатларга олиб келганини айтади, бироқ у Ғарб ҳарбий қўмондонларини эмас, балки НАТО мамлакатларидаги сиёсатчиларни, энг аввало, АҚШ Президенти Байденни айблайди.\n“Бу биз фахрланадиган ёки хурсанд бўлиб қоладиган якун эмас”, дейди у.\nЎз навбатида, Садат Украинанинг Россияга қаршилик кўрсатаётганлигидан ҳайратда эканлигини билдиради. Уларга ҳам куни келиб НАТО панд бериши мумкинлигидан огоҳлантиради.\n“Менимча, улар (украинлар назарда тутилмоқда) ўзларига тегишли ерни жуда яхши ушлаб туришмоқда. Лекин, мен уларга, биласизми, ўзларига кўпроқ ишонишларини айтаман, чунки НАТО ва бошқа мамлакатларнинг доимий ёрдами тўхтаб қолиши мумкин. Умид қиламанки, украинларга ёрдам давомий бўлади”, дейди афғон генерали.\n16 Май 22:21 29109\n16 Май 21:06 26928\n16 Май 22:10 26643\n17 Май 22:31 24474\n17 Май 12:46 21831


Ҳар бир соҳанинг ривожи унинг ҳуқуқий асоси билан боғлиқ. Қонун билан мустаҳкамланган соҳа барқарор ривожланади. Шундан келиб чиқиб, айни кунларда Олий Мажлис Қонунчилик палатаси депутатлари ва девон ходимлари, Соғлиқни сақлаш вазирлиги вакилларидан иборат ишчи гуруҳи ҳудудларда бўлиб, “Инсон аъзолари ва тўқималари трансплантацияси тўғрисида”ги қонун лойиҳасидаги нормалар ва киритилаётган янгиликларни аҳолига тушунтириб, улардан таклифлар олмоқда.\nХусусан, ишчи гуруҳи аъзолари Қорақалпоғистон Республикасининг Хўжайли туманида бўлиб, туман тиббиёт бирлашмасида болалар, терапия бўлимларида беморлар билан суҳбатлар ўтказди. Қонун лойиҳасининг мазмун-моҳияти қисқача тушунтирилиб, ушбу масалада сўровномалар тўлдирилди. Хўжайли туман маҳаллий кенгаш депуталари, ёшлар, маҳалла оқсоқоллари ҳамда дин вакилларининг иштирокида кенгайтирилган йиғилиш ўтказилди.\nУнда “Инсон аъзолари ва тўқималарининг трансплантацияси тўғрисида”ги қонун лойиҳасининг зарурати, мазмун-моҳияти ҳақида батафсил ахборот берилди. Йиғилиш иштирокчилари қонун лойиҳасининг 10-11 моддаларига таклифлар бериб, уни қабул қилиш зарурлигини алоҳида таъкидлашди.\n– Қонун лойиҳасидаги нормалар соҳа вакиллари, ёшлар, кенг жамоатчилик томонидан қизғин муҳокама қилиниб, кўплаб таклифлар бериляпти, — дейди Олий Мажлис Қонучилик палатаси депутати Мавлуда Адхамжонова. — Трансплантацияга иши тушган, ушбу муаммони ўзи ёки яқинлари бошдан кечирган фуқаролар, беморлар билан суҳбатлар ўтказиб, уларнинг ҳам таклифларини оляпмиз. Берилган таклиф ва тавсиялар асосида қонун лойиҳасини янада такомиллаштириб, пухта-пишиқ ҳолатга келтирамиз.\nШунингдек, Нукус шаҳрида буйрак трансплантациясини амалга оширган Республика ихтисослаштирилган илмий-амалий тиббиёт маркази шифокорлари З. Маткаримов, А. Суюнов, Соғлиқни сақлаш вазирлигининг бош трансплантологи П. Султонов ҳамда тиббиёт ходимлари иштирокида Қорақалпоғистон Республикаси соғлиқни сақлаш вазирлигида йиғилиш ўтказилиб, қонун лойиҳаси муҳокамаси бўлиб ўтди.\nИшчи гуруҳнинг қонун лойиҳасини такомиллаштириш юзасидан ўтказаётган ўрганишлари давом этмоқда.


Россиянинг машҳур хайрия ташкилотларидан бири бўлган «Милосердие» (Раҳм-шафқат) ходими Москвадаги Марфа-Мария монастирида бепул тарқатиладиган озиқ-овқат халталарини тайёрламоқда, 9 феврал. [Наталья Колесникова / AFP]\nМОСКВА – Коронавирус пандемияси бошланганидан бери Москвадаги Марфа-Мария монастири одамлар билан гавжум.\nОқ деворли аёллар монастирида бепул озиқ-овқат тарқатиш ва бошқа шу каби ишлар билан шуғулланувчи Россиянинг энг машҳур хайрия ташкилотларидан бири жойлашган.\n«Пандемиядан аввал кунига 30-40 киши келар эди», дейди «Милосердие» (Раҳм-шафқат) ташкилоти ходимаси Елена Тимошук кунгабоқар ёғи идишлари тахланган столга суянганича.\n«Ҳозир эса кунига 50-60 киши келяпти. Иш жуда кўп.»\nРоссиянинг машҳур хайрия «Милосердие» (Раҳм-шафқат) ташкилотида бепул озиқ-овқат олиш учун навбатда турганлар, Москвадаги Марфа-Мария монастирида, 9 феврал. [Наталья Колесникова/AFP]\nҚўлларига атиргул ва ёзувлар ушлаб олган россиялик аёллар мухолифатчи Алексей Навальнийнинг рафиқаси Юлия Навальная ва бошқа сиёсий маҳбусларни қўллаб-қувватлаб, Валентин кунида «Бирдамлик занжирини» ҳосил қилишди, Санкт-Петербург, 14 феврал. Юрак шаклидаги белгида «Ҳукуматимиз Ирина Славинанинг ўлимида айбдор», деб ёзилган. Нижний Новгородлик журналист Славина ўтган йил октябр ойида ҳукуматнинг таъқибларига жавобан ўз-ўзини қурбон қилган эди. [Ольга Мальцева/AFP]\nМухолифат сиёсатчиси Алексей Навальнийнинг ҳибсга олинганига норозилик сифатида чироқлар ёқиб олган намойишчилар орасида чироқли резина ўрдак ушлаб турган қиз, Москва, Қизил майдон, 14 феврал. Резина ўрдак 2018 йилда Навальний Дмитрий Медведевни қимматбаҳо кўчмас мулклар, шу жумладан ўрдакхонаси бор мулкни сотиб олганликда айблаши ортидан президент Владимир Путин ҳукуматига мухолифлар орасида норозилик белгисига айланди. [Димитар Дилкофф/AFP]\nИчида гречка, шакар, чой каби маҳсулотлар бўлган пакетларга навбатда турганлар асосан нафақахўр қариялар, аммо ораларида ишсиз қолган ёки маоши камайганлар ҳам бор.\nКоронавирус пандемияси Ғарб санкциялари, нефт нархининг тушиб кетиши ва заиф корпоратив инвестициялардан азият чекаётган Россиянинг турғунликдаги иқтисодиётига янги зарба берган.\nҚашшоқликнинг кучайиши, маошларнинг камайиши ва пандемия даврида ҳукумат томонидан моддий ёрдам берилмагани президент Владимир Путиннинг йигирма йиллик бошқарувидан норозиликнинг кучайишига ва мухолифатнинг фаоллашувига сабаб бўлмоқда, дейди кузатувчилар.\nҲибсдаги Кремл танқидчиси Алексей Навальнийнинг чақириғига жавобан ўтган ҳафталар давомида бир неча ўн минглаб одамлар Россия бўйлаб норозилик намойишлари уюштирдилар. Унинг жамоаси сентябрдаги парламент сайловларидан аввал яна намойишлар ўтказишни режаламоқда.\nСўнгги беш йилликда россияликларнинг реал даромадлари пасайиб, 2020 йилда 3,5 фоизга қисқаргани ҳолда асосий озиқ-овқат маҳсулотларининг нархи кўтарилган.\nТурмуш даражасининг пасайиши туфайли норозилик кучайиб бораётганини сезган Путин декабрда вазирларга нархларни чегаралаш учун фавқулодда чоралар кўришни буюрган.\nҲукуматнинг инфляцияни жиловлаш ҳаракатларига қарамай, январ ойида шакар нархи бир йил аввалгига нисбатан 64 фоизга ошган.\n66 яшар Сандра дўконга чиқишни тўхтатиб, «Милосердие» ташкилотининг хайрия ёрдамларидан фойдалана бошлаган.\n«Ҳеч нарса сотиб ололмайсиз», дейди фамилиясини очиқлашни истамаган нафақахўр. «Аввал қушларга дон бера олардим, ҳозир унинг нархи ҳам ошиб кетган.»\n«Сиёсий оқибатлар нуқтаи назаридан ҳозирги вазият яхши эмас», дейди Россияда жойлашган «FBK Grant Thornton» молиявий консалтинг фирмасининг стратегик таҳлилчиси Игор Николаев.\n«Ҳукумат учун хавф кучайди.»\nУнинг сўзларига кўра, кекса россияликлар 1991 йилда Совет Иттифоқи қулаши ортидан юзага келган инфляцияни жуда яхши эслайдилар, шу сабаб нархларнинг ошишига «айниқса сезгир» бўлишган.\nРоссия ҳукумати парламент сайловларидан аввал аҳоли норозилигини камайтириш учун янги иқтисодий чоралар таклиф қилиши мумкин, деб тахмин қилди Николаев.\n«Улар нимадир қилишлари керак», деди у.\n«Левада» мустақил маркази олиб борган сўровномага кўра, 43 фоиз россияликлар иқтисодий норозиликлар сабаб намойишлар ўтказилишини истисно этмаяпти, бундай кўрсаткичлар 1998 йилда кузатилган.\nСўровномага кўра, респондентларнинг 17 фоизи бу намойишларда иштирок этишга тайёр эканини айтган.\nЯқинда бўлиб ўтган намойишлар шуни кўрсатдики, ҳукуматга нисбатан ғазаб энди мухолифат билан чекланибгина қолмайди. Кўпчилик намойишчилар иқтисодий қийинчиликлардан таъсирланган, дейди «Левада» раҳбари ўринбосари Денис Волков.\n«Намойишчилар ҳукуматдан норози эканликларини, келажакдан умидлари узилгани ва уларнинг наздида мамлакат бошиберк кўчага кириб қолганини айтмоқчи бўлганлар», деб ёзган эди ўтган ой «Forbes» нашрида Волков.\n«Ҳукумат унинг сиёсатидан норозиларга ҳеч нима таклиф қила олмайди», деб қўшимча қилган у Россия элитасининг «хўжакўрсинга қилинган ҳашаматига» ва жамиятдаги тобора ортиб бораётган ихтилофга диққат қаратиб.\nРоссия «диктатурага» айланиб бормоқда\nБутун мамлакатни қамраб олган намойиш иштирокчиларининг катта қисмини россиялик ёшлар ташкил этган.\nНамойишлар ўтган йил август ойида Сибирда совет даврига оид «Новичок» моддаси билан заҳарланиб ҳалок бўлаёзган Навалнийнинг Германияда даволаниб, январ ойида Россияга қайтганида ҳибсга олиниши ортидан бошланиб кетган эди.\nАммо намойишчилар тийиқсиз коррупция ва ижтимоий тенгсизликдан норози, уларни мамлакат келажаги хавотир солмоқда.\nМосква ва Санкт-Петербург аҳолиси якшанба (14 феврал) куни Навалнийни қўллаб-қувватлаш мақсадида мобил телефонларининг чироқларини ёқиб, уйларининг ҳовлилари ва майдонларда Валентин кунига атаб флешмоб уюштирдилар.\nКремл яқинидаги Манежная майдонида телефон чироқларини ёққан элликка яқин намойишчидан бири Александр Кожокар Россиянинг «диктатурага» айланиб бораётганидан хавотирда эканини айтган.\n«Кейинроқ нима бўлишини ўйлашга қўрқяпман», дейди Москва яқинидаги Митишчи шаҳридан келган 28 ёшли ишчи.\nМосквадаги ўйин майдончасида 30 га яқин намойишчилар тўпланди – айримлар ит етаклаган, кимлардир болаларини олиб чиққан - фонарлар ёқиб, қор билан қопланган ерга Рождество чироқларини юрак шаклида жойлаштирдилар.\nНамойишчилар бири Михаил Орловнинг айтишича, у Путин сиёсатидан норози эканлигини билдириш учун ўйин майдончасидаги флешмобга қўшилган.\n«Мамлакат инқирозда; илм-фан инқирозда», дейди 29 ёшли муҳандис AFPга.\nОрловнинг рафиқаси Мария эри билан Россияни тарк этиш ҳақида ўйлай бошлаганини айтади. «Ўзимни бу ерда ҳимоясиз сезяпман», дейди у.\nМосквадаги бой маҳаллаларнинг бирида яшовчи 28 ёшли стендап қизиқчиси Гарик Оганисян сиёсий ўзгаришлар истаётганини айтди.\n«Менга бу мамлакатда содир бўлаётган воқеалар, одамларни ретвитлар учун очиқдан-очиқ ва сурбетларча қамоққа ташлашлари ёқмаяпти».\nВладивостокда Навалнийни қўллаб-қувватлаб ўтказилган митингларга қўшилган 18 яшар сиёсатшунос талаба Екатерина Никифорованинг айтишича, мамлакат турғунлик ҳолатида.\nУ AFP билан суҳбатда Россияда «иқтисодий ва сиёсий ривожланиш истиқболларини» кўрмаётганини айтди.\nСанкт-Петербургдаги намойишда қатнашган социология факултети битирувчиси, 22 ёшли Арсений Дмитриев ҳам шунга ўхшаш фикрларни билдирди.\n«Cтатистиканинг ўзидан реал даромадлар камайиб бораётганини, ҳаёт сифати эса яхшиланмаётганини англаш мумкин», деди у.\nУлар қайтара олмайди )))\nРоссияликлар ўзларини швейцарияликлардек тутишини тушунмайман. Россия оддий, қашшоқ, қолоқ учинчи дунё мамлакати.\nСанкциялар уларга ёрдам бергани, импорт ўрнини босиши, тик турганлари, қайта такрорлай олшлари, ота-боболари урушгани ҳақида бор овозлари билан қичқирган эдилар! Қашшоқлик ботқоқлигига етиб келишибдику!\nНима чекиб олгансан? Бу сарой бир миллиард доллар турса туравермайдими, сизга нима? Қашшоқлашган Россия дейсанми? Руслар билан гаплашиб, ўзларидан сўраб кўринг. Ҳеч бўлмаганда Интернетга кириб кўринг. 218 та завод нолдан барпо этилди, иккита атом музёрар кемаси ва бошқалар қурилди – ҳаммаси бир йил ичида. Сизлар қаердасиз-у, Россия қаерда.\nҲақиқат Пукиннинг телевидениесида гапирилганидан анча фарқ қилади.\nРоссия қашшоқ мамлакат, бу факт.\nПутин ва унинг тўдаси ҳамма нарсани ўғирлаган. Қасрларидан бири 100 миллиард рубл туради. 100000000000 рубл-а!\nТиззадан туриш шоуси ҳар доимгидек хўжакўрсинга бўлди. Россия тез суръатда қашшоқлашиб бормоқда.\nИккинчи ҳафта давом этаётган шиддатли намойишлар Путин учун хавотирни кучайтирмоқда\nКремл танқидчиси Алексей Навалнийнинг ҳибсга олиниши норозиликларни келтириб чиқарган бўлса-да, Россия президентининг мавқеига иқтисодий муаммолар ҳам путур етказмоқда.\n«Жиноятчилар жиноятчиларни ҳимоя қиляпти»: дунё Россиядаги зўравонликларни қораламоқда\nМоскванинг оммавий норозиликларни шафқатсиз бостириши ва мухолифат лидери Алексей Навалнийнинг ҳибсга олиниши дунё давлатларини Путин режимига қарши янги чоралар кўришга ундамоқда.\nFacebook Кремлнинг Россиядаги намойишчиларни чалғитиш ҳаракатларини йўққа чиқарди\nУшбу аккаунтлар тармоғи одатда спам ёки молиявий қаллобликлар билан боғлиқ «заҳарлаш» хештеги ва локацияларини ишлатиб, Кремлни хавотирга солаётган намойишчиларнинг хабарларини «бўғиб қўймоқчи» бўлган.


ЖССТ: Ҳиндистон дуч келган вазият ҳар қандай давлатда кузатилиши мумкин\nИталияда Леонардо да Винчи номидаги Рим-Фьюмичино халқаро аэропортида мутахассислар биноларни санитария жиҳатидан тозалаш бўйича операция ўтказди. Бу Ҳиндистондан Римга келган 23 йўловчида коронавирус инфекцияси аниқланганидан сўнг рўй берди, дея хабар қилди Euronews.\nМусбат тест натижасига эга саёҳатчилар ва улар билан алоқада бўлган кишилар карантинга олинган меҳмонхонага жўнатилди.\nҲозирча, инфекцияни юқтириб олганлар Жаҳон соғлиқни сақлаш ташкилоти (ЖСТТ)ни ташвишга солаётган «ҳиндча штамм»нинг ташувчилари экани борасида аниқ маълумотлар йўқ.\n«Менимча, Ҳиндистон дуч келган вазият ҳар қандай жойда кузатилиши мумкинлигини тушуниш ўта муҳимдир. Бу барча мамлакатлар учун жиддий муаммо. Чеклов чоралари юмшатилгани, одамлар яна бир гуруҳ бўлиб тўпланаётгани, коронавируснинг юқумли штаммлари мавжуд экани, эмланганлар сони эса ҳали жуда озлиги ҳисобга олинса, бу ҳар қандай мамлакат учун даҳшатли оқибатларга олиб келиши мумкин», деди ЖССТнинг Европа минтақавий бюроси директори Ханс Клюге.\nҲиндистон кунлик касалланиш бўйича рекордларни янгилашда давом этмоқда - ўтган бир кун давомида мамлакатда 379,2 мингдан ортиқ одамда инфекция аниқланди. Бу ҳатто 1,3 миллиард аҳолиси бўлган мамлакат учун ҳам жуда катта кўрсаткичдир.\nЖССТ маълумотларига кўра, сўнгги бир ҳафта ичида дунёда қайд этилган 5,7 миллион янги ҳолатларда Ҳиндистоннинг улуши 38 фоизни ташкил этади.\nЖонс Хопкинс университети маълумотларига кўра, дунёда касалланганлар сони 150 миллионга яқинлашган, ўлимлар - 3,1 миллион. АҚШ иккала кўрсаткич бўйича ҳамон етакчилик қилмоқда (мос равишда 32,2 миллион ва 574,3 минг). Бироқ, у ерда вазият юқтирганлар сони бўйича иккинчи ўринда турган Ҳиндистондан (18 миллиондан ортиқ) фарқли ўлароқ барқарорлашди.\nАммо, агар Ҳиндистонда ҳар бир киши ниқобларни тақиб юришни бошласа, ўлимлар сони ҳозирданоқ пасайиши мумкин, дейди тадқиқотчилар.\nПандемия бошланганидан буён ушбу қоида мамлакатда тавсиявий характерга эга бўлиб келди. Яқинда миллионлаб одамлар иштирок этган Кумбха мела фестивалидан олинган фотосуратлардан кўриш мумкинки, тадбирда ниқобда бўлганлар жуда озчиликни ташкил қилган.\nОлимлар анчадан бери баёнотлар бериб, жаҳон ҳамжамиятини Ҳиндистонга эътиборни кучайтиришга чақирмоқда, чунки у ерда содир бўлаётган воқеалар бошқа барча давлатлар учун из қолдирмасдан ўтиб кетмайди.\nБуюк Британия, Ирландия, Германия, Сингапур ва Австралия аллақачон Ҳиндистонга инсонпарварлик ёрдами, шу жумладан респираторлар, «ИВЛ» аппаратлари, концентрланган кислород захираси ва шахсий ҳимоя воситаларини юборди.\nЭнди уларга яна учта давлат - Россия, Жанубий Корея ва Канада қўшилди.\nКуни кеча Россия президенти Владимир Путин Ҳиндистон бош вазири Наренда Модига қўнғироқ қилиб, РФ пандемияга қарши курашда ёрдам беришига ишонтирди. Кейинчалик, ташқи ишлар вазири Сергей Лавров ўз баёнотида Россия яқин кунларда Ҳиндистонга катта тиббий юк юборишини айтди.\n«Илгари Ҳиндистон бошқаларга ёрдам берар эди, энди унга ёрдам бериш навбати келди. Биз бу жангда ғалаба қозонамиз», деди шаҳзода Чарлз. Бу қирол оиласи вакилининг Ҳиндистондаги инқироз юзасидан биринчи баёнотига айланди.\nҲиндистон билан қўшни бўлган Покистондаги вазият ҳам сезиларли даражада ёмонлашди. Чоршанба куни мамлакатда бутун пандемия кузатилаётган вақт ичида ўлим ҳолати бўйича кунлик рекорд қайд этилди - 200та ўлим.\nМамлакатнинг кўплаб ҳудудларида, айниқса, аҳоли зич жойлашган Панжоб вилоятида касалхоналар ресурслар тугаб бораётганидан шикоят қилмоқда. Келгуси ҳафтадан бошлаб ҳукумат 20та шаҳар ва вилоятда локдаун жорий қилишни режалаштирмоқда.\nИлгари Покистон ҳукумати бу мамлакат иқтисодиётини «ўлдириши» ҳақида маълум қилиб, локдаунларга фаол равишда қаршилик кўрсатиб келганди. Мухолифат вакиллари раҳбарлик қилаётган вилоятларда чеклов чоралари жорий этилди.\nАммо қўшни мамлакатда содир бўлаётган воқеалар Исломободни ўз позицияларини қайта кўриб чиқишга мажбур қилди.


Саудия Арабистонилик инвестор Тошкентда 500 минг долларга "ухлатилди" - UzNews.uz\n"Ҳаж" ва "Умра" лойиҳаси билан Тошкентга келган тадбиркор Банун Туркий Салаҳ "бор-буди"дан айрилди.\nЎзбекистонга келиб тадбиркорлик қилиш ва бу йўлда одамларга ҳам ёрдам беришни мақсад қилган Саудиялик тадбиркор ҳам ишидан ҳам пулидан айрилди.\nУ 500 минг АҚШ доллари миқдорида инвестиция олиб киришга ҳаракат қилган, афсуски фирибгарлар қўлига тушиб қолган хорижлик меҳмонни алдаб кетишди.\nТошкент шаҳар Олмазор тумани Жиноят ишлари бўйича судида кўрилган 1-1008-1903/6-сонли жиноят ишида судя Мирзиёд Абидов томонидан фирибгарларга нисбатан ҳукм ўқилди.\nБу жиноят ишида Шамсиев Муродбек Талатбекович, Халмухамедов Ботир Хайруллаевич, Саидвалиев Шавкат Гулямович Жиноят кодексининг 165, 168, 211, 229, 238-моддалари тартибида судланишган.\n"UzNews.uz" нинг ҳуқуқни муҳофаза қилиш органларидаги манбаси хабарига кўра, ҳозирда бу иш бўйича жиноий гуруҳ раҳбари деб кўрилган Зокир Салманов Мамарахимович Ички ишлар вазирлиги томонидан расман қидирувга берилган ва ҳозирга қадар ушлангани йўқ.\nБу фирибгарлик иши юзасидан тез фурсатда, конун доираси чоралар курилиб, Инвестор акамизни маблагларини ундириб бериб, хукукларини химоя килмасак афсуски кириб келаетган бошка инвесорларга хам уз таьсирини курсатади.


«Солиқ ва божхона хабарлари» газетасининг 2017 йил 23 май 21-сони - Gazeta.Norma.uz\n«Солиқ ва божхона хабарлари», №21, 2017й. 23 май\nБирламчи ҳужжатлар билан қандай ишланади\nБухгалтерия кўплаб ҳужжатлар билан ишлайди. Уларсиз на ҳисобга олиб, на солиқ солиб бўлади. Бироқ бошқа бўлинмалардаги ходимларнинг аксарияти учун бирламчи ҳужжат – қоғоз холос. Бирламчи ҳужжатлар ўз вақтида, ходимлар ва контрагентлардан узоқ вақт талаб қилиб олинмасдан бухгалтерияга келиб тушиши учун ҳужжатлар айланишини қандай уюштириш лозим? ЎзР Молия вазирлигининг бухгалтерия ҳисоби ва аудит услубияти бошқармаси бошлиғи Шарофиддин ҲАЙДАРОВ мавзуни давом эттириб, тавсиялар беради.\nҚарзни учинчи шахс тўласа...\nБожхона тўловлари бўйича қарзимиз бор. Божхона кодексининг 295-моддасига мувофиқ, божхона тўловларини учинчи шахслар тўлаши мумкин. 1. Агар божхона тўловларини учинчи шахс тўлаган бўлса, биз ва учинчи шахс божхона органлари билан қандай ҳужжатларни (БЮДдан ташқари) расмийлаштиришимиз керак? 2. Учинчи шахс билан шартнома имзолашимиз лозимми (агар тўлов беғараз амалга оширилса)? 3. Ушбу тўлов бухгалтерия ҳисобида қандай акс эттирилади ва бу вазиятда бизда қандай солиқ оқибатлари юзага келади?\nНавлар алмашган импорт: вазиятни қандай тузатиш мумкин\nКорхона импорт бўйича товар – косметик кремлар олди. Божхонадан ўтказилди, сертификатланди, омборга олиб келинди, кирим қайта ҳисоблана бошланди. Инвойс билан тафовут борлигини: 20 номланишдаги кремларнинг иккита номланиши бўйича 2 қути (ҳар бирида 50 тадан) етишмаётганлигини, иккита номланиши бўйича 2 қути (40 донадан) ортиқчалигини, яна буюртма қилинмаган крем солинган 1 қути (қутида 30 дона) келганлигини аниқладилар. Барча кремларнинг нархи турлича. Агар ҳаммаси далилга кўра қайта ҳисобланса, БЮД ва инвойс бўйича умумий суммада тафовут аниқланади. Барча қутиларнинг ташқи кўриниши бир хил. 1. Импорт товарлар навлари алмашганда ¬БЮДга қандай қилиб тузатиш киритиш мумкин? 2. Буни бухгалтерия ҳисобида қандай акс эттириш лозим? 3. Солиқ оқибатлари қандай бўлади?\nЛавозим маошидан 15%\nПрезидентнинг 6.05.2017 йилдаги ПҚ-2960-сон қарори билан аҳоли бандлиги ўсишининг прогноз кўрсаткичларини бажарганлиги учун маҳаллий ижро ҳокимияти органлари раҳбарлари ва иқтисодий комплекснинг ҳудудий органлари раҳбарларини моддий рағбатлантириш ва шахсий масъулиятини кучайтириш тизими жорий этилди.\n2017 йилда иш вақти давомийлигининг ўзгариши тўғрисида\nПрезидентнинг «2017 йил 6 май шанба дам олиш кунини 2017 йил 8 май душанба кунига кўчириш тўғрисида»ги қарорига (2.05.2017 йилдаги ¬ПҚ-2942-сон) асосан ва илгари қабул қилинган Президентнинг «2017 йил 2 январни дам олиш куни деб эълон қилиш тўғрисида»ги фармойиши (29.12.2016 йилдаги Ф-4772-сон) ва Президентнинг «2017 йил 18 март шанба дам олиш кунини 2017 йил 20 март душанба кунига кўчириш тўғрисида»ги қарорини (16.03.2017 йилдаги ПҚ-2839-сон) ҳисобга олган ҳолда Меҳнат вазирлиги томонидан 31.10.2016 йилда 02-05/3196-сон билан тасдиқланган 2017 йил учун иш вақти меъёрининг давомийлигига мувофиқ қуйидаги ўзгартиришлар киритилди:\nДаромад ҳисобланмайдиган тушум\nДСИ корхонамизда ўтказган текширув якунларига кўра корхонага зарар етказилганлиги далили аниқланди. Бу зарарни ходимимиз қоплаган. Қоплам суммаси корхонанинг ҳисоб-китоб счётига ўтказилган. Ходимнинг зарарни қоплаш суммасини қайси счётга кирим қилиш зарур? У корхонамизнинг даромади ҳисобланадими?\nМуаммоларни ҳал этиш тадбиркорликни ривожлантиришга хизмат қилади\nПрезидентимиз раҳнамолигида мамлакатимизда инсон манфаатларини таъминлаш, халқ фаровонлигини юксалтириш, ишбилармонлик муҳитини янада яхшилаш, тадбиркорлик фаолиятини қўллаб-қувватлаш борасида олиб борилаётган ислоҳотларнинг мазмун-моҳиятини аҳоли ва тадбиркорлик субъектларига етказиш, ҳудудлардаги аҳволни бевосита жойига чиққан ҳолда ўрганиш, мавжуд муаммоларни ҳал этишда амалий ёрдам кўрсатиш мақсадида Давлат солиқ қўмитаси раиси Ботир ПАРПИЕВ жорий йил 12–13 май кунлари Фарғона ва Андижон вилоятларида бўлди.\n«Курмак» сув ичмасин!..\nБугун тадбиркорларга бизнесни юритиши учун барча шарт-шароитлар яратилмоқда. Фақат, афсусланарлиси, мазкур қулайликлардан инсофсиз ишбилармонлар ҳам фойдаланиб қолишни исташади. Бу худди «шолининг орқасидан курмак ҳам сув ичади» деган нақлга ўхшайди.\n2017 йилнинг май ойи учун\nБўлажак ҳосилга контрактлар\nМева-сабзавот тармоғи – Ўзбекистон иқтисодиётининг энг тез ривожланаётган ва истиқболли секторларидан бири. Ўтган йили 18 млн тонна мева-сабзавот маҳсулоти етиштирдик. 1991 йилдан буён сабзавот ва полиз маҳсулотларини етиштириш, тегишинча, 8 баравар, мева – 5 баравар, узум – 9 баравар ошди. Мамлакатда етиштирилаётган мева-сабзавот маҳсулоти ҳажмлари нафақат республикамиз аҳолисининг эҳтиёжини қондириш, балки хорижий мамлакатлар бозорларига юқори сифатли маҳсулот етказиб бериш имконини ҳам беради. Самарқандда ўтказилган «Мева-сабзавот маҳсулоти экспортини кенгайтириш ва рақобатни кучайтириш» халқаро бизнес-анжуманининг иштирокчилари бунга ишонч ҳосил қилдилар. Улар орасида Қозоғистон, Қирғизистон, Тожикистон, Туркманистон, Афғонистон, Франция, Исроил, Туркия, Германия, РФ, Беларусь, Украина, Литва, Латвия ва бошқа мамлакатларнинг энг йирик савдо тармоқлари ва корхоналаридан вакил бўлган истиқболли импортчилар бор. Ўзбекистон Республикасининг Хусусийлаштирилган корхоналарга кўмаклашиш ва рақобатни ривожлантириш давлат қўмитаси АҚШнинг Халқаро ривожланиш агентлиги (USAID), Германия Халқаро ҳамкорлик жамияти (GIZ) ва Самарқанд вилоят ҳокимлиги билан ҳамкорликда ташкил этган тадбирда халқаро ташкилотлар, Самарқанд, Жиззах, Сирдарё, Қашқадарё ва Сурхондарё агрофирмалари, фермер хўжаликлари, қайта ишлаш корхоналарининг вакиллари, савдо, сертификатлаштириш, қишлоқ хўжалиги маҳсулотларини етиштириш ва экспорт қилиш масалалари бўйича халқаро экспертлар ҳам иштирок этдилар.\n№17 25 апрель 2017\n№16 18 апрель 2017


Парижда 1 май намойиши полиция билан тўқнашувларга айланиб кетди\nПарижда 1 май марши иштирокчиларидан бир қисми дўконларни вайрон қилиш ва ойналарни синдиришни бошлаб юборган, камида 29 киши қўлга олинди.\nПарижда анъанавий 1 май марши намойишчилар ва полиция ўртасидаги тўқнашувга айланиб кетди. Бу ҳақда 1 май, якшанба куни Франциянинг BFMTV телеканали хабар берди.\nУнга кўра, намойишчилар колоннаси маҳаллий вақт билан соат 14:30 да (Тошкент вақти билан 17:30) Республика майдонидан Миллат майдонига қараб юрган. Кейинчалик қора кийим, қўлқоп ва ниқоб кийган бир гуруҳ шахслар намойишчилардан ажралиб, маҳаллий префектура билан келишилмаган ҳолда ўз маршрути бўйлаб ҳаракатлана бошлаган. Қоидабузарлар деразаларни синдириб, дўконлар, McDonald's ресторани филиали ва банкларни вайрон қилган. Йиғилганларнинг баъзилари баррикадалар ўрнатишга уринган.\nПолиция кўздан ёш оқизувчи газ ва сувотар қуроллар (водомёт) билан жавоб берди. Ўт ёқиш натижасида юзага келган ёнғинларни ўчириш учун воқеа жойига ўт ўчирувчилар етиб келган. Шу билан бирга, ҳуқуқбузарлардан бири ўт ўчирувчиларга ҳужум қилишга уринган.\nTwitter'да ички ишлар вазири Жералд Дарманен тартибсизликларни қоралаб, улар қабул қилиб бўлмайдиган зўравонлик ҳаракатларини қўллаш орқали «Биринчи май намойишларини издан чиқаришга» уринганидан афсусда эканини билдирди.\nПарижда кечки пайт камида 29 киши қўлга олинган.\nБу йилги биринчи май намойишлари қайта сайланган президент Эммануэл Макрон томонидан эълон қилинган пенсия ислоҳотига қарши қаратилди. Дастлаб, у пенсия ёшини 62 ёшдан 65 ёшгача ошириш мумкинлигини айтди. Бироқ, кейинчалик бошқа бир юқори чегарани белгилади: 64 ёш.\nМакрон президентлик сайловларининг иккинчи босқичида ғалаба қозонганидан кўп ўтмай, 25 апрелга ўтар кечаси Парижда автомобил полициячиларни уриб юбориши билан боғлиқ жиноий ҳодиса юз берди. Ҳуқуқ-тартибот идоралари ходимлари ўт очган. Машинада бўлган икки киши ҳалок бўлган.\n14:56 / 13.05.2022\nШри-Ланкадаги норозилик намойишчилари президент истеъфосига эришмоқчи - ОАВ\n09:55 / 02.05.2022\nРоссияда 1 май намойишларида 200 дан ортиқ киши қўлга олинди\n18:35 / 25.04.2022\nЕреванда намойишчилар ва полиция ўртасида тўқнашув юз берди\nUzbekistan Airways икки йиллик танаффусдан сўнг Парижга авиақатновларни тиклайди


Reuters: Deutsche Bank 23 минг ходимини қисқартирмоқчи\n06:11 / 15.09.2015\nDeutsche Bank барча ходимларининг чорак қисмини, яъни 23 минг ходимини қисқартирмоқчи. Бу ҳақда молиявий бозордаги манбаларга иқтибос келтирган ҳолда Reuters ахборот агентлиги маълум қилди.\nҚисқартиришлар асосан техник бўлимлар, почта банки ҳамда бек-офис (қўллаб-қувватлаш, транзакциялар, ҳисоб рақамлар маълумотларини қайта ишлаш ва ҳ.к.) ходимларини қамраб олади. Қисқартиришлар натижасида банкда 75 мингга яқин киши қолади. Қисқартиришлар банк бизнесини катта миқёсда реструктуризация қилиш доирасида амалга оширилмоқда. Асосий қувватлар Лондон, Нью-Йорк ва Франкфуртда мужассамлашади.\nАгентликнинг таъкидлашича, оммавий қисқартиришларни амалга ошириш бошқа Европа банкларида, жумладан Италиянинг UniCredit банк гуруҳида ҳам мўлжалланмоқда, бироқ бу хусусда аниқ маълумотлар келтирилмаган.


Ўзбекистондаги ёлғонлардан чарчаган аёл Россияга бутунлай кўчиб кетишга қарор қилди – mulkdor.com\nЎзбекистондаги ёлғонлардан чарчаган аёл Россияга бутунлай кўчиб кетишга қарор қилди\nJuly 26 2019, 11:07 ЖамиятИнсон ҳуқуқлариСиёсатЎзбекистонЯнгиликлар\nАндижондаги кўзбўямачиликда алданган аёллардан бири — Муяссархон Раҳимова Россияга бутунлай кўчиб кетишга қарор қилди. Айтишича, у Ўзбекистондаги ёлғонлардан чарчаган.\n«Андижонча спектакл»нинг асосий жабрланувчиларидан бири Муяссархон Раҳимова «Дарё»га интервью берди . У ваъда қилинган коттеж кўп қаватли уйдаги квартирага айланиб қолгани, тикувчилик цехидаги меҳнат қонунчилигини оёқости қилишлар ҳақида гапириб, Россияга бир умрга кўчиб кетмоқчи эканлигини, Россия фуқаролигини олмоқчи эканлигини маълум қилди. Фарзандлари учун. Қуйида — интервьюдан парча.\n— Ҳаётнинг турли тўсиқларига учраган, бошидан кўп савдоларни ўтказган сиз каби аёлларга олдидаги синовларни енгиб ўтиш учун Ўзбекистонда имконият бор, деб ўйлайсизми?\n— Менимча, йўқ. Қўллаб-қувватлайдиган ҳеч нарса йўқ. Масалан, мен қаерга борсам ёлғонга дуч келдим. Беш йил турмуш ўртоғим билан ёлғонда яшадим. Ўша ёлғондан чиқиб, ундан-да катта ёлғонга дуч келдим. Фарзандларимни қанотим остида катта қилай деб, ҳаммасини енгиб ўтишга ўзим ёлғиз ҳаракат қиляпман. Отасидан айрилгани етади, онасидан ҳам айрилиб қолмасин. Меҳрга зор қилиб ўстирмасликка ҳаракат қилиб келдим. Лекин ҳеч қаердан кўмак бўлмади. Болалар учун бериладиган ёрдам пулига чиқдим, беришмади. «Кел, ёрдам қилай, манави ишни қил», деган одамни кўрмадим. Турмушимдан ажрашаётган вақтимда ҳам Хотин-қизлар қўмитасидан ёрдам сўрагандим. Улар «уй-жой қилсанг, яшаб кетаверасан», дейишди. Уй қилиш керак экан, шунча аёл қиляпти, Ўзбекистонда ишлаб уй олса бўлар экан, деган фикрда ишга киргандим. Лекин менга Ўзбекистон ҳеч нима бермади деб ўйлайман. Россияда ишлаб, ўрнашиб олганимдан сўнг бир умрга кўчиб кетиш ниятим бор. Акаларим ҳам ўша ернинг фуқаролигини олган. Мен ҳам фуқаролик олмоқчиман. Ўзбекистондан ҳеч нима кутмай қўйдим. Ёлғон, ёлғон ва яна ёлғон, холос.\n— Суҳбатларимизнинг бирида аввал ҳам Россияга бориб, ишлаб келганингиз ҳақида айтгандингиз. У ерда сизга ўхшаб қийналган аёлларга муносабат қандай?\n— Авваламбор, улар инсонни эшитишни билади. Айниқса, фарзандлари бор аёлларга катта имкониятлар бериб, қўллаб-қувватлашади. Масалан, бола тарбиясида уйда ўтирган аёлларга катта миқдорда бола пули берилади. Мен уч фарзанд кўриб, Ўзбекистонда бирор марта бола пули олганим йўқ. Нечта жойга учрадим, ҳаракат қилдим, уйда ўтирган пайтимда ҳам қийналдим, ололмадим. Кейин ўзим меҳнат қилиб, чеварчилик орқасидан пул топиб, фарзандларимни боқишга ҳаракат қилдим. Ажрашмаган вақтимда ҳам турмуш ўртоғим пул билан таъминламасди. Ҳар бир оилада бўлгани каби ўзига яраша бизнинг хонадонда ҳам қийинчиликлар бўларди. Ўзбекистонда яшаб кетиш қийин, юрагингиз темир тошдан бўлса, яшаб кетасиз. Озгина енгилсангиз, сизни эзғилаб ташлашади. Бу ерда шунақа ҳаёт экан. Фарзандларимни шу ҳаётга ташлаб қўйишни хоҳламайман. Майли, Россияда ёмон бўлса ҳам, ўзини севувчи бўлиб ўссин. У ерда ўзини ҳурмат қилишни, қадрлашни, хўрлатиб қўймасликни ўрганади.\n— Ҳаётда кўрган-кечирганларингиздан хулоса қилиб ўзбек аёлларига нима маслаҳат берган бўлардингиз?\n— Энг биринчи навбатда оиланинг, фарзандларининг қадрига етишсин. Оила — бу энг катта неъмат экан. Ҳаммага ҳам ишонмасдан, етти ўлчаб, бир кесиб ҳаракат қилиш энг тўғри йўл эган. Ҳар қандай шароитда бўлмасин, шаръий никоҳ билан турмуш қуришни ҳеч кимга маслаҳат бермайман. Бунинг ортидан жуда кўп қийинчиликлар келаркан.\nAfrosiyob поезди чипталари қимматлашади\n«Ўзбекистон темир йўллари» 1 ноябрдан Afrosiyob тезюрар поезди чипталари нархини ўртача 35 фоизга оширади. Бу ҳақда “Газета.uz” нашри «Ўзбекистон темир йўллари» компанияси ...\nЖамиятOctober 18 2018, 10:10\nАмалдаги лотин ёзувига асосланган ўзбек ...\nБиз ўзбеклар ўтмишда бир неча алифболардан, жумладан, араб ёзувига асосланган ўзбек алифбоси (1929 йилгача), лотин ёзувига асосланган ўзбек алифбоси (1929-1940 йй.) ва кирилл ...\nЖамиятAugust 13 2017, 05:08


Кун таҳлили: Лопетегининг ўрнига кимлар келиши мумкин? - Penalti.uz | Футбол янгиликлари олами!\nОрзу: Маурисио Почеттино\nАргентиналик стратег «Уайт Харт Лейн» бошқарувига келганидан бери мисли кўрилмаган чўққиларга чиқиб бормоқда. Унинг бошқарувида «Тоттенхем» ўртамиёна клубдан гранд жамоага айланишга яқин бўлган савияга олиб чиқа олди. Бу эса Флорентино Переснинг уни ўз клубида кўришга ундаши аниқ. Айниқса Зидан ва Роналдунинг кетиши ортидан клубда Почеттино сингари тактик жиҳатдан кучли мутахассисга эҳтиёж ҳар қачонгидан муҳимроқ.\nПочеттино шимолий лондонликларни Гарет Бейлнинг сотилиши ортидан ўз қўлига олганди. Муҳим етакчи клубни тарк этганига қарамай у қисқа вақт ичида замонавий рақобатбардош клубни етиштириб чиқарди. Харри Кейн ва Деле Аллилар эса унинг қўли остида дунё даражасидаги кучли футболчиларга айланди.\nУ шогирдларининг яширин салоҳиятидан максимал тарзда фойдалана олишни билади. Кристиан Эриксен айнан унинг қўли остида тўпурарлигини ошириб олди. Кьеран Триппьер профессионал тарзда анча ўсди. Хатто қийинчиликка учраган Эрик Ламела ҳам ўз ўйинини топиб кетди. У янги мавсумнинг 8 учрашувида 5 гол уришга эришди.\n«Реал»даги мавжуд хаос вақтида айнан Почеттино идеал мураббийга айланиши мумкин. Барқарор ва мустаҳкам жамоа тузишда унинг тажрибаси анчагина етарли.\nУ Бенземани Кейн сингари тўпурарга айлантира олиши, Асенсиони Аллига сингари янги юлдузга айлантириши ҳеч гапмас.\nПочеттино Лондонда ҳали муҳим совринларни юта олмаган бўлсада, Испания пойтахтида у мана шу орзуларини рўёбга чиқара оладиган жамоа бор. Бироқ «Тоттенхем» раҳбарияти уни қўйиб юбормаслиги аниқ.\nҲақиқатга яқин номзодлар:\n«Реал» афсонаси клубдаги фаолияти давомида совринларга бой тарзда кечганди. У 2000-2005-йиллардаги фаолияти мобайнида икки мартадан Ла Лига ва Чемпионлар Лигасини ютиб олган. Собиқ футболчи ҳозир клуб академияси – «Кастилья»ни бошқармоқда. У 2016-йилдан бери бу лавозимда меҳнат қилмоқда.\nУнинг асосий жамоага ўтказилиши Зиданнинг йўлига ўхшаши мумкин. Франциялик мутахассис Рафа Бенитес клубда кетиши ортидан мураббийсиз қолган жамоани қабул қилиб олганди.\nЛопетегининг истеъфога чиқарилиши ортидан клубга келиши мумкин бўлган мураббийлар орасида айнан у пешқадамлик қилмоқда. У клуб структурасини жуда яхши билгани учун ҳам муносиб номзод бўлиши мумкин.\nГутининг номи «Реал»нинг ўтган аср охиридаги муваффақиятлари билан бевосита боғлиқ. У испан клубида анча ҳурматга сазовор футболчи бўлган. Гути фаолияти давомида Фабио Капелло, Юпп Хайнкес, Гуус Хиддинк ва Висенте Дел Боскедан кўп нарсаларни ўрганган.\nУ футболчилик фаолиятини тугатганидан кейин клуб структурасига қайтганди. 2013-2018-йиллар оралиғида у ёшлар жамоасининг турли лавозимларида тажриба тўплад. Ҳозирда у «Бешиктош»да Шенол Гюнешнинг ёрдамчиси сифатида ишламоқда.\nГути «Реал»нинг ёшлар жамоасида ёрқин фаолият юритди. Эҳтимол мана шу фактор унинг асосий жамоага бош мураббий этиб тайинланишига туртки бўлар.\nДжокер: Жозе Моуриньо\nПремьер Лига клубидаги фаолияти ҳамон сўроқ остида қолаётган португалиялик мураббий ҳам «Реал»га қайтиши мумкин. «Манчестер Юнайтед» бош мураббийи собиқ жамоасига қайтишга жиддий номзодлардан бири сифатида қаралмоқда.\nМоуриньо боз устига Перес билан яқин муносабатларга эга. У ҳатто 2016-йилда Бенитес истеъфога чиқарилганида «Сантьяго Бернабеу»га қайтмоқчилигини етказганди.\nКриштиану Роналдунинг кетиши ортидан клуб юқори профилли фигурага эҳтиёж сезмоқда. «Ўзгача» айнан шундай шахс ҳисобланади.\nМоуриньо «қизил иблислар» билан бошлаган ишини охирига етказолмаганлиги учун Англияни тарк этмаслиги мумкин. Бироқ ҳар доим ҳам “Реал”дан таклифлар тушавермайди.\n29.10.2018, 08:00:23 6359 0\nАнтонио Конте Италияга қайтиши мумкин\n"Милан" Гаттузо ўрнига мураббий топди\nЖами: 65 Фойдаланувчилар: 0 Мехмонлар: 65


Бухорода 32 йил олдин содир этилган қотиллик фош этилди\nБухоро шаҳрида 1988 йилнинг 5 октябрь куни бир аёлни ўлдирган шахс ушланди. Бухоро вилояти ИИБ ахборот хизматининг билдиришича, 32 йил олдин содир этилган жиноятнинг фош этилишига замонавий технологиялар кўмагида эришилган.\nИИБнинг маълум қилишича, мазкур жиноятни 1962 йилда туғилган фуқаро М.Б., содир этган. У қотиллик содир этилган пайтда 26 ёшда бўлган.\nМ.Б.,дастлабки тергов пайтида 1933 йилда туғилган аёл уни ўз уйига таклиф қилганини, шундан сўнг у аёлга жинсий алоқа қилишни таклиф этганини билдирган. Аёл бу таклифни рад этганидан сўнг М.Б., жаҳл устида аёлнинг қорин ва кўкрак қисмларига 3-4 марта пичоқ урган.\nМазкур жиноятдан кейин М.Б., уч марта қасддан содир этилган жиноятлар учун судланган.\n“Ромитан туманида яшовчи фуқаронинг 32 йил аввал содир этган жиноятини фош этишда унинг ҳодиса жойида қолдирилган бармоқ излари ёрдам берди. Бухоро вилоят ИИБ Эксперт-кириминалистика бўлими томонидан 2020 йилнинг сентябрь ойида автоматлаштирилган дактилоскопик идентификацион тизим орқали бармоқ излари текширилган. Ўтказилган криминалистик ўрганишлар бармоқ излари фуқаро М.Б.га тегишли эканлигини кўрсатган”,-дейилади хабарда.\nИИБ хабарида М.Б., дастлабки тергов чоғида ўз айбига тўлиқ иқрор бўлгани айтилган.